text:
Uyu muhanzi uvuka mu ntara y’Iburasirazuba mu karere ka Nyagatare ni umunyeshuri muri Kaminuza y’u Rwanda ishami rya Nyarugenge mu mwaka wa kane w’amategeko, akaba n’umuyobozi ushinzwe imiririmbire mu itsinda ry’abaramyi “Elim Worship Team” mu muryango w’abanyeshuri b’Abapantekote (CEP UR NYARUGENGE).
Rukundo Etienne yakunze kuba mu matsinda yo kuramya no guhimbaza nk’irya CEP UR HUYE na ryo yabereye umuyobozi w’imiririmbire mu mwaka w’amashuri 2014/2015, aza gutorerwa uwo mwanya na none murindi tsinda rya ELIM WORSHIP TEAM ribarizwa muri CEP UR NYARUGENGE nyuma y’uko ishami yigagamo ryimuriwe i Nyarugenge rivuye i Huye ahahoze ari Kaminuza nkuru y’u Rwanda (NUR).
Etienne ni umwe mu bahanzi b’indirimbo zihimbaza Imana bagitangira muzika, ariko atangiranye imbaraga nyinshi aho yakoze indirimbo zigera ku icyenda (9) zihimbaza Imana ziri mu ndimi z’Ikinyarwanda (8) n’Igiswahili (1) ziri mu njyana zitandukanye nka Rock, R&B, Reggae, Techno na Zulu nk’uko abitangaza ngo akaba azongeraho imwe zose hamwe zikaba 10 umuzingo wa mbere we ukaba wuzuye.
Mu kiganiro twagiranye, Rukundo Etienne yatangaje ko indirimbo ze atazikoreye rimwe ariko ngo yashatse ko zumvikanira rimwe ku mpamvu yuko ubutumwa yifuzaga gutanga bwagombaga kuzura ari uko zose zisohokeye rimwe nk’uko abitangaza muri aya magambo “Impamvu yanteye gukora uyu murimo iruta cyane kuwukora ubwabyo kuko gukora ni kimwe n’impamvu yo gukora ni ikindi, nahisemo gukurikira Yesu n’ibyanjye byose kandi nkamukorera ntizigamye mu buryo bwose cyane cyane muri ubu bwo kuririmba, mpesha Imana yanjye icyubahiro kandi niyemeje kuririmbira Imana nkayishimisha ibyo mfite byose; umutima, ubwenge , imbaraga, ubutunzi, n’ibindi
nk’uko ari umugambi w’Imana ko ubwoko bwayo buyihimbaza.”
Ngo nyuma yo kumenyekanisha izi ndirimbo, Rukundo Etienne arateganya kuzishyira ku mugaragaro (Offical launch) mu mwaka utaha wa 2017 ngo kandi yizeye ko iyatangije umurimo mwiza muri we izamugeza Ku cyo yamuvuzeho n’icyo yamugambiriyeho.
Inkomoko y’inganzo y’umuhanzi Rukundo Etienne
Mu magambo ye aragira ati “Ubusanzwe kuririmba mbyiyumvamo cyane uhereye mu buto bwanjye kuko nakuze numva ari bwo buzima bwanjye mu cyo nakwita mu ndimi z’amahanga (lifestyle) cyane ko nkiri no mu ishuri ryigisha abana bato iby’iyobokamana nabikundaga cyane kuko nari niseguye amaboko y’Umuremyi kuva mu buto bwanjye nkumva ndajwe ishinga cyane no kuzamura izina ryayo hejuru.
Na ho ikijyanye n’inkomoko y’inganzo yanjye, nkuko navuze ko nakundaga gusenga kandi nanakundaga cyane kumva n’indirimbo zihimbaza Imana bikankurura cyane ku bw’umugisha na mama agahimbira korali indirimbo, bituma nanjye mbyisangamo cyane ko nari nsanzwe nanabikunda."
Ese wari uzi umuntu w’icyitegererezo ku muhanzi Rukundo Etienne?
Ngo ashingiye ku mateka ye, uwitwa Dawidi uvugwa muri bibiliya ngo uyu akaba ari na we ufatwa nk’umutware w’abaririmbyi yumva ari we umukurura bityo ngo akaba yumva usibye kwamamaza izina ry’Uwiteka, kuvuga imirimo akora n’imbaraga ze nta kindi yaririmba gusa ngo ntiyabura kuvuga ko hari n’abandi akunda cyane nka Don Moen wo muri Amerika kimwe na Israel Mbonyi w’umunyarwanda.
Ubutumwa Rukundo Etienne agenera abakunzi be
Ubutumwa agarukaho ni ubuzima bw’umukristo n’ibyakamuranze kuva avutse kugeza atashye aribyo: urukundo, amahoro, ineza, kuzirikana amaraso ya Yesu yeza, imbaraga n’imirimo itangaje y’Imana bijyana no guhumuriza abakomeretse no kwibutsa abantu iby’iherezo ry’ubuzima turimo.
Deo Jyamubandi


c: text/html

text:
Canada: Ahahoze ishuri ry’abasangwabutaka habonetse imibiri 215 y’abana
Muri Canada bavumbuye imva rusange irimo imibiri 215 y’abana bigaga banatuye ku ishuri ryigishaga abasangwabutaka gusirimuka.
Abana bahambwe muri iyo mva bigaga ku ishuri ryitwaga Kamloops Indian Residential School mu ntara ya British Columbia, ryafunze imiryango mu 1978.
Inkuru yo kuboneka kw’iyo mva rusange yatangajwe n’umuyobozi w’umuryango witwa The First Nation (Igihugu cya Mbere), urengera inyungu z’abasangwabutaka mu ntara ya British Columbia muri Canada.
Minisitiri w’intebe wa Canada Justin Trudeau yabwiye BBC ko iyo mva rusange yabonetse ari urwibutso rushengura umutima rugaragaza amateka ateye isoni igihugu cyanyuzemo.
Umuryango The First Nation urimo gukorana n’impuguke mu ndangamurage n’ubuyobozi bwo mu gace iyi mva rusange yavumbuwemo kugira ngo bashakire hamwe icyateye urupfu rw’abo bana n’igihe bapfiriye, kuko kugeza ubu nta kanunu.
Rosanne Casimir uyobora umujyi wa Kamloops utuwe n’abasangwabutaka aho muri British Columbia, yavuze ko ibimenyetso bya mbere babonye bigaragaza igihombo ndengakamere kitigeze kivugwa mu mateka cyangwa cyo kigire aho cyandikwa n’abayobozi b’ishuri abo bana bigagaho.
Amashuri arimo n’amacumbi muri Canada ni amashuri yajyanwagamo abana ku itegeko yayoborwaga na guverinoma n’abayobozi b’amadini ahagana mu binyejana bya 19 na 20, yaragamije kwigisha abasangwabutaka kubaho mu buryo bugezweho.

robotstxt: allowed

filter: keep


text:
Inyigisho y’Icyumweru cya IV cya Adiventi
Amasomo matagatifu: Iz 7,10-14; Za 23; Rm 1,1-7; Mt 1,18-24.
Imbaraga za muntu, ingabo na politiki ntibitanga umukiro urambye
Isomo rya mbere riratwereka uwo dukwiye kwiringira no gushingiraho amizero n’umukiro byacu. Imana yonyine niyo ikwiye kwizerwa. Uyicungiraho ntazakorwa n’isoni. Umwami Akhazi yari yugarijwe n’amahanga yashakaga kumunyaga ubwami bwe, kumuhirika no kumwigarurira. Yigira inama yo gushakisha amaboko n’inkunga mu bindi bihugu by’ibihangange byo mu gihe cye. Nibwo umuhanuzi Izayi amwihanangirije amubwira ko akwiye gufungura ubwenge bwe, agasoma mu mateka arimo ibimenyetso n’ugushaka kw’Imana. Aramubwira ko kwiringira abanyamaboko b’iyi si, agatera Imana umugongo, bitazamubuza gutsindwa. Byarabaye, ntiyatinda kubona ko yibeshye, mu mwaka wa 732 (mbere ya Yezu) abanyasiriya basenya Yeruzalemu, bamukuraho nabi ndetse bigarurira igihugu cyose. Izayi yahamagariye umwami Akhazi kwiringira Imana, akaba ariyo acungiraho aho kwizera imbaraga za muntu. Umurwa mukuru w’umwami ari wo Yeruzalemu uzakizwa no kwiringira Imana.
Umuhanuzi yatanze ikimenyetso kerekana ko Imana ariyo mukiza: ati Imana izaza kwitegekera, wowe mwami Akhazi birakuyobeye. Umwari agiye kuzasama inda, akazabyara umwana w’umuhungu uzitwa Emanuweli: “Imana turi kumwe”.
Ni byo koko Imana izanyaga abiyita abanyamaboko, ibikomangoma n’ibihangange. Ibi byose izabihangamura, ihananture abategetsi bakomeye ku ntebe zabo, maze izakuze ab’intamenyekana nka Bikira Mariya. Imana izakubitisha abagome ijambo rityaye, yewe n’uruhinja ruzavuka ruzatangira gutitiza ba Herodi kandi ruzaba rutaratobora ngo ruvuge. Muri make, amaza ya Nyagasani azahindaganya Sekibi, amwirukane mu bantu kandi acishe bugufi abayobotse uwo mwami w’ikinyoma n’umwijima.
Intwaro z’Uje mu izina rya Nyagasani
Intwaro uzavuka azakoresha yivuna umwanzi w’abantu n’umwanzi w’Imana turazizi: ukwishisha bugufi yigerekaho ubukene bwa muntu kugira ngo adukungahaze ku bumana bwe. Izindi ntwaro: guha Inkuru Nziza abakene, kubohora imbohe azibabarira ibyaha kandi agacagagura iminyururu yari iziboshye, guhumura impumyi zikabona icyekerezo nyacyo cy’ubuzima busagambye, guha umwanya n’icyubahiro abapfukiranwaga n’abatotezwaga bazira izina ry’Imana no gutangariza abantu ibihe bifatika by’impuhwe z’Imana. Izo nizo ntwaro uzavuka ari we Yezu Kristu azakoresha arindimura abami b’umwijima n’umugenga wabo(soma Lk 4,18-19).
Uje, azavuka ku bw’umubiri nyamara ni Imana nzima Nyirububasha bwose
Mu isomo rya kabiri, Pawulo intumwa aremeza ko uwahanuwe ko azatanga amahoro kandi akabohora abantu ari Yezu Kristu wenyine. Ni we Nkuru Nziza twahawe n’Imana, avuka ku bw’umubiri ari mwene Dawudi, ariko kandi bikaba byaragaragaye ko ari Imana nzima kubera izuka rye mu bapfuye. Ni we wisesuyeho ububasha n’ikuzo. Ni nawe intumwa zikesha ubutore, ni we zivugira ni nawe kandi zihagarariye kugira ngo ziyobore amahanga yose ku kwemera mu izina rye. Duterwe ishema no kwitwa abatowe n’Imana muri Yezu Kristu wigize umuntu akabana natwe kandi ntagire icyo agabanukaho ku bumana bwe. Ni Imana-Muntu muri twe. Aya ni amahirwe akomeye, kuyitesha ni ukwikururira umuvumo.
Yozefu yarambagije hamwe n’Imana arayiharira byongeye arayirerera
Ivanjili nayo iradufasha kumva uko hujujwe ibyari byaranditswe mu Kiragano cya kera. Yozefu ni we byuzurijweho aho ahawe ubutumwa bwo kwita izina uzabyarwa na Mariya. Ategetswe kuzamwita Yezu kuko ari we uzakiza umuryango we ibyaba byawo (Mt 1,21). Izina “Yezu” rihatse umugambi w’Imana wose ku bantu: risobanura “Hakizimana”. Imana yiyemeje gukiza abantu iri kumwe na bo, ibaho nka bo ndetse ibabera aho rukomeye nko mu ntambara y’icyaha n’urupfu. Ni we Emanuweli, Bugingo warwanye na rupfu maze amaherezo ararutsinda, atangariza abo yigize nkabo ubuzima bw’iteka.
Muri uwo mugambi, dushimire Yozefu umugabo udahinyuka: agira ibanga. Ntiyifuje kwandagaza uwo yari yarasabye amuziza ko atwite inda atazi nyirayo. Yari yigiriye inama yo kumusezerera rwihishwa. Amaze kumenya ko uwo yasabye ko Imana yamwigombye mbere, yarahigamye, aharira Imana umugeni witwaga uwe. Ntiyabererekeye Imana gusa, ahubwo yiyemeje gucumbikira no kurinda umugeni w’Imana, Mariya. Yagize uruhare rukomeye mu gutuma Yezu Umwana w’Imana agira igisekuru mu bantu. Mu muco wa kiyahudi, ntibyari byemewe kugira igisekuru gifatiye ku gitsina gore. Mariya n’ubwo ari nyina wa Yezu ntiyari yemerewe gutanga imbere y’amategeko igisekuru. Yozefu ni imfura, intungane n’urugero rw’ababyeyi: ni ubutagatifu kwemera kurera uwo utabyaye, ukamwitangira, ukamurinda yewe ukemera no kumuhungisha ngo arokoke kandi wowe ntawaguhigaga!
Ibi bitubwiye iki?
Twitoze kwiringira Imana igihe cyose no kuyizera kuko iri kumwe natwe muri Yezu Kristu. Twirinde guhangana cyangwa guhariranya n’Imana igihe itwifuza mu mugambi wayo runaka. Twirinde kubahuka, gutuka no kunnyega abo tubona bigomwe ibishimisha muri iyi si bakegukira gusa Ingoma y’Imana. Kubererekera Imana ikegukana uwo cyangwa ibyo nari ndambirijeho (umugabo, umugore, ubutunzi, igihe, amashuri, amateka n’ibindi) si ubugoryi. Ahubwo niho hashingiye ubutungane, urukundo n’ubuzima bw’abana b’Imana. Turekere Imana urubuga maze ihitemo abo ishatse n’uko ishatse maze ibatorere ibyo ishaka kuko byose byinjira mu mugambi wo kudukiza idufiteho. Twirinde kuba abakeba b’Imana; twirinde kuba abantu babereyeho kuyibangamira no kuburizamo umugambi wayo. Imana yaturemye mu ishusho ryayo itatugishije inama, nyamara ntizaducungura tutabigizemo uruhare, ngo twakire ugushaka kwayo nka Yozefu na Bikira Mariya. Umusonga w’undi nutubuze gusinzira maze twige kurerera Imana abo tutabyaye, nka Yozefu twihatire kuba abarinzi n’abavugizi b’umuryango mutagatifu w’Imana ari wo KILIZIYA.
Nyina wa Jambo Umwamikazi wa Kibeho adufashe twinjirane ishema n’ubutungane mu byishimo bya Noheli.
Padiri Théophile NIYONSENGA i Madrid/Espagne


text:
-
- Imiryango yahuguwe yiganjemo iyabagaho mu makimbirane
Birasa n'ibyabaye ku ngo zigera kuri 300, zimaze umwaka zitozwa na Diyosezi Gatolika ya Ruhengeri kugira indangagaciro nziza zibereye umuryango, zikenewe mu kubaka imiryango itekanye.
Ni umushinga wa Diyosezi Gatolika ya Ruhengeri, ibinyujije mu kanama kayo gashinzwe umuryango, ahatojwe urubyiruko n'abashakanye, mu rwego rwo kurushaho kumva indangagaciro z'umuryango hagamijwe kubaka umuryango utekanye. Abenshi bagaragaza uburyo izo nyigisho zabahinduye, ingo zabo zikaba zitekanye nyuma y'uko zari zarasenyutse.
Byagarutsweho mu nama yo kwerekana ibyagezweho n'uwo mushinga wo gutoza urubyiruko n'abashakanye indangagaciro z'umuryango, inama yabaye ku wa gatanu tariki 10 Nzeri 2021, mu karere ka Musanze, ihuza inzego zinyuranye zifite mu nshingano umuryango mu turere dutatu two mu Ntara y'Amajyaruguru.
-
- Ni ikiganiro cyitabiriwe n'abayobozi banyuranye mu nzego za Leta n'iza Kiliziya
Uwo mushinga wakorewe mu mirenge itanu igize utwo turere, ari yo Busengo na Kamubuga yo mu karere ka Gakenke, Rwaza mu karere ka Musanze, Kivuye na Rwerere yo mu karere ka Burera, aho yitabiriwe n'urubyiruko rugera mu 100 n'ingo 300, zirimo izugarijwe n'amakimbirane zatoranyijwe na ba Gitifu b'imirenge ku ruhande rwa Leta, n'izindi zatoranyijwe n'inzego zinyuranye za Kiliziya muri Diyosezi ya Ruhengeri, ihuzwa n'imiryango yagerageje kwiyubaka, hagamijwe kwigisha iyo miryango ifite ibibazo binyuranye.
Padiri Achille Bawe, Umuyobozi w'Akanama ka Diyosezi ya Ruhengeri gashinzwe Umuryango, yavuze ko inshingano z'ako kanama ari uguhugura ingo z'abashakanye n'urubyiruko rwitegura gushinga ingo, batozwa indangagaciro zikwiye kuranga umuryango hashingiwe ku ijambo ry'Imana no ku nyigisho za Leta binyuze muri MIGEPROF.
Padiri Bawe yavuze ko uwo mushinga wa Kiliziya Gatolika Diyosezi ya Ruhengeri, yatewemo inkunga n'Urwego rw'Igihugu rw'Imiyoborere (RGB), n'Ikigo cya UN gishinzwe iterambere, avuga ko bateguye icyo gikorwa mu gihe babonaga ko imiryango ikomeje gusenyuka, bategura uwo mushinga hagamijwe kubaka imiryango y'icyitegererezo ibera abandi urugero, yemeza ko uwo mushinga watanze umusaruro ufatika.
Ati “Umusaruro turi kubonamo ni ibyishimo by'abashakanye bari baratandukanye, kandi natwe biratunejeje, iyo wakoze ubwo butumwa ukabona umugabo n'umugore bari bafitanye amakimbirane bishimye, ukabona umugabo n'umugore barasetse baritana ba Sheri, barafatanya imirimo mu rugo, ibyo byishimo ni wo musaruro wa mbere twabonye”.
Arongera ati “Icya kabiri ni iterambere biri kubazanira, hari ingo nyinshi zasigaye inyuma mu majyambere bitewe n'uko umugabo n'umugore batajyaga inama, ntibafatanye uturimo kugira ngo bakore imishinga mu ngo zabo, ayo makimbirane arabasenyera n'utwo bari bafite turashira, ariko ayo makimbirane iyo abashije gushira hakaza ubwumvikane, gahunda z'urugo bakazikorera hamwe bakagira imihigo, iterambere riragaruka”.
-
- Bamwe mu bakozi b'uturere n'imirenge bafite mu nshingano umuryango bari bitabiriye iyo nama
Imiryango yaganiriye na Kigali Today, yabanaga mu makimbirane, yakunze kumvikana mu mvugo igira iti “Abari ba Sauli twahindutse ba Paulo”, bishimira inyigisho bahawe zabateye guca ukubiri n'amakimbirane.
Baganizi Potien wo mu Murenge wa Busengo, avuga ko nyuma yo guta umugore we akajya mu nshoreke ngo atigeze abaho neza muri izo ngeso mbi, ariko aho aboneye inyigisho yagarutse mu rugo rwe, asaba umugore imbabazi, ngo ubu urugo rwabo ruratekanye.
Ati “Nashakanye na Florentine Dusabeyezu dukundanye, tumaranye imyaka icumi nza kumuca inyuma ndanamuta njya ku nshoreke, tugahora duteragurana amagambo tugera no mu nkiko”.
Arongera ati “Aho Abapadiri batangiye kutwigisha, natangiye kumva ko nahemutse, rimwe umugore wanjye twahurira mu nyigisho ngashaka ko twicarana ariko nkabura aho muhera, nibwo umunsi umwe nishyizemo akanyabugabo musanga mu nzira dutashye musaba ko tujya muri butike kumugurira akantu, tugezemo ndamubaza nti ariko uwakwisubiraho wabyemera, ati nabyemera mugabo wanjye, ako kanya ntangira kumutamika utuneke nari muguriye ataha yishimye, ubwo za manza anyemerera kuzihagarika mu rukiko turasubirana, ubu ninjye ntangarugero mu ngo duturanye, sinkiri Sauli ndi Paulo”.
Uwo muryango watangiye kwiyubaka aho ibyabuze ubwo bari mu makimbirane batangiye kujya inama z'uburyo byagaruka, iterambere ry'urugo rwabo rikiyongera.
Umugore we Florentine Dusabeyezu ati “Ni uko nagize ukwitonda ngaceceka mba narahasize agatwe, yarankubitaga akantoteza, agasahura urugo, inka arazitwara, ariko burya umuntu iyo asabye imbabazi arazihabwa, kuko ni uwanjye ntabwo nari kumwima imbabazi, izi nyigisho zaratwubatse pe, aho agarukiye ibintu ni tayari, tubanye neza ibyo yari yarasahuye bitangiye kugaruka, ubu asigaye ataha akanzanira impano nkayakira neza nti ni uko mugabo mwiza, yarahindutse pe!”
Nshakirabandi Alphonse wo mu Murenge wa Rwerere mu Karere ka Burera, avuga ko yari umurembetsi aho yari ageze ku rwego rwo gukubita umugore akaba yamwica, nyuma umugore aza kumucika ajya kuba iwabo, ariko ngo inyigisho yahawe zaramucengeye kuri ubu akaba abanye neza n'umugore we.
Ati “Umugore naramukubitaga, iminsi myinshi ni iyo yaraye hanze, nari umurembetsi nywa kanyanga n'itabi. Yabonye ngiye kumwica ajya kuba iwabo, nyuma Padiri numva arampamagaye mu bajya kwiga mpurirayo n'umugore wanjye, musuhuje agira ubwoba, nti narahindutse uzagaruke, arambaza ati za kanyanga se waraziretse, nti naraziretse mugore mwiza, aranyemerera arataha ubu turi kumwe, turishimye n'abana bacu aho mbere bambonaga bagafumyamo bakiruka, ubu baraseka”.
-
- Umwe mu batanze ubuhamya yavuze ko nyuma y'ibyo biganiro yahindutse akaba agiye gutegura imishinga inyuranye y'iterambere
Umugore we Bihoyiki Valentine we yagize ati “Nari narahunze umugabo numva ko ntazasubirana na we, kuko yari ageze aho kunyica, numva Padiri wacu wa Paruwasi ya Mwange arampamagaye njyayo nshidikanya, tugezeyo Padiri ati, buri muntu yicarane n'umugabo we, abandi bakicarana ngira ubwoba ndanga, bigeze ku munsi wa kane twicaranye antera imitoma anyereka ko yahindutse dutaha mu rugo rwacu, ubu ni imfura mbere yazaga akubita urugi ati kingura nkwice, njye n'abana tugahunga, ariko ubu araza ati kingura mugore mwiza, kandi ntagitaha mu ijoro, kuva mu Kwakira muri 2020, ntabwo ndarara hanze n'umunsi n'umwe”.
Abenshi mu rubyiruko bari bahuriye mu matsinda, na bo bavuga ko ibyo biganiro byabahumuye, bava ku muhanda, ubu bakaba baharanira iterambere.
Izo ngo zasabwe kubera abandi icyitegererezo, iyo miryango na yo yiyemeza kujya gutanga ubuhamya mu miryango itaragize amahirwe yo gukurikira ayo mahugurwa mu rwego rwo kuyihindura.
Ni igikorwa cyishimiwe n'abitabiriye uwo muhango barimo bamwe mu bayobozi b'uturere bungirije bashinzwe imibereho myiza, abanyamabanga nshingwabikorwa b'imirenge, abapadiri bahuguye iyo miryango, ihuriro ry'abafatanyabikorwa (JADF) n'abahagarariye urubyiruko muri utwo turere.
Musenyeri Bizimungu Gabin wari uhagarariye Umushumba wa Diyosezi Gatolika ya Ruhengeri Musenyeri Vincent Harolimana, yashimye umusaruro ayo mahugurwa atanze, asaba Leta gukomeza gushyigikira icyo gikorwa kandi yemera ko na Diyosezi ya Ruhengeri yiteguye gukomeza gutanga ubufasha mu guharanira kugira imiryango itekanye.
Izo ngo zahuguwe zafashijwe no kujya mu matsinda y'iterambere no kwizigamira, aho bagiye bagurirana amatungo bakora n'bikorwa binyuranye, bakaba barazigamye kuri konti amafaranga asaga miliyoni 10 azabafasha mu kuzamura iterambere ryabo.
source : https://ift.tt/3CfrpEA


text:
Trending
Guhagarara k’umutima (heart attack cg se myocardial infarction), bibaho mu gihe amaraso yajyaga mu mutima yifunze. Ni ha handi ubona umuntu wajyendaga neza, cg se utari uziho uburwayi budasanzwe umutima uhagaze ukumva yapfuye.
Guhagarara k’umutima biterwa akenshi nuko cholesterol iba yabaye nyinshi mu mijyana y’amaraso, ibinure cg se ibindi bintu nabyo bishobora gutera imijyana itwara amaraso ku mutima iziba cg ikifunga.
Iyo ibi bibaye ushobora gupfa, usibye ko iyo kwa muganga bigaragaye hakiri kare, ushobora guhabwa imiti bikaba byashira.
Impamvu zishobora gutuma ugira ikibazo cyo guhagarara k’umutima ni nyinshi, gusa mu gihe bikubayeho ni ngombwa kwihutira guhamagara ubutabazi bwihuse.
Impamvu 10 za mbere zishobora gutera guhagarara k’umutima
1.Indwara ya diyabete
Mu gihe urwaye diyabete, isukari yo mu maraso irazamuka cyane. Umusemburo wa insulin, utuma umubiri ubasha gukoresha isukari iba yinjiye mu byo turya cg tunywa. Iyo insulin ikora nabi, cg umubiri utabasha gukoresha neza insulin, isukari iriyongera cyane mu maraso. Kwiyongera kw’isukari, bishobora gutera ibibazo by’umutima no kuba wahagarara.
2.Imyaka
Abagabo bari hejuru y’imyaka 45 n’abagore bari hejuru y’imyaka 55 baba bafite ibyago byo kugira ikibazo cyo guhagarara k’umutima, ugereranyije n’abato.
Mu gihe ugeze muri iki kigero ni ngombwa kwisuzumisha byibuze 2 mu mwaka indwara nyinshi zizanwa no kugenda ugana mu izabukuru.
3.Stress nyinshi
Guhorana imihangayiko na stress nyinshi bitera ibibazo bitandukanye umutima. Kubera amaraso ahora yiruka cyane bishobora kuba byatera ikibazo cyo guhagarara k’umutima. Ni ngombwa kumenya uko wahangana na stress, ukoresheje uburyo busanzwe byakwanga ukaba wakwitabaza abaganga.
4.Umuvuduko ukabije w’amaraso
Umuvuduko ukabije w’amaraso ni imwe mu mpamvu zishobora gutera umutima guhagarara cyane. Ubusanzwe umuvuduko w’amaraso ntiwagakwiye kurenza 120/80.
Iyo ufite umuvuduko w’amaraso ukabije, hakiyongeraho ibindi nko kubyibuha birengeje urugero, diyabete, kunywa itabi cg se cholesterol nyinshi mu maraso umutima ushobora guhagarara mu buryo bwihuse cyane.
5.Kuba mu muryango hari undi wabirwaye
Niba mu muryango wa hafi, hari undi waba waragize ikibazo cyo guhagarara k’umutima, uba ufite ibyago biri hejuru byo kuba nawe wakwibasirwa.
Niyo mpamvu ari ngombwa kwisuzumisha hakiri kare
6.Kurya kenshi ibiryo birimo ibinure
Kurya kenshi ibiryo birimo ibinure byuzuye bishobora kongera ibyago by’indwara z’umutima na stroke. Iyo bimaze kuba byinshi bibura aho bijya, nuko bikaba byajya no mu dutsi duto dutwara amaraso ku mutima, bikaba byatera ikibazo cyo kwifunga.
7.Umubyibuho ukabije
Abantu bafite umubyibuho ukabije, baba bafite ibinure birenze urugero mu mubiri wabo, akenshi ibi binure ubisanga ku nda, bikaba byateza ibibazo bikomeye harimo no guhagarara k’umutima, kabone nubwo nta kindi kibazo baba bafite.
Kugira ibiro birengeje urugero byangiza ubuzima bikaba byanatera ibindi bibazo bikomeye.
Ushobora kugabanya ibiro cg ukirinda kwiyongera ibiro urya indyo nziza. Ukagabanya amasukari menshi n’ibiryo birimo amavuta menshi, ndetse ukagabanya umunyu, ariko unakora imyitozo ngorora mubiri.
8.Cholesterol nyinshi mu maraso
Mu maraso hasanzwe hatemberamo cholesterol, iyo urugero rwa cholesterol nziza ruri hasi cyane ugereranyije na cholesterol yose, bishobora kuba byatera ingaruka harimo no guhagarara k’umutima.
9.Kunywa itabi
Mu gihe unywa itabi cyane bishobora kugira ingaruka zikomeye ku mutima, ukaba ushobora no kugira ikibazo cyo guhagarara k’umutima.
Uburyo ushobora kwirinda ibi, ni uguhagarika kunywa itabi.
10.Kwicara cyane no kutagira icyo ukora
Mu gihe ubaho ubuzima butuma utagira icyo ukora, nko guhora wicaye, byongera ibyago byo kuba warwara indwara zo guhagarara k’umutima cyane.
Kugabanya ibi byago, ni ukongera imirimo ukora byibuze ukaba wanakora na sport yo kugenda n’amaguru.
Umutihealth.com
Bamwe mubakirisitu bo muri ADEPR basengera munce z’icyaro baravuga ko hari ibintu bikwiye kwigwaho kubyerecyeranye n’amahame y’iri torero, rigatanga neza umurongo ngenderwaho. Bavuga ko iyo...
Anita Pendo umunyamakuru wa RBA, akaba umushyushya rugamba ndetse n’umu DJ yakoze ku amarangamutima yabatari bake nyuma y’amashusho yagaragaye arimo gusirimba. Aya ni amashusho yafashwe mu...
Mukambonera Beatrice ni umubyeyi uvuga ko yabonye Imana imugirira neza ikamuhindurira amateka abantu nabo bagahindura amagambo. Uyu mubyeyi uzwi ku izina Gisunika( Uwagisunika) avuga ko Imana...
Mu urusengero ni ahantu ho kubahwa kandi hatunganye. hari ibikorwa bimwe na bimwe bihabanye nubushake bw’Imana bisigaye bikorerwa hariya hantu bishobora kuduteza guhanwa n’Imana. ngibi ibyo...


text:
P.J. NDAMAGE afite igikundi cy’abayobozi bamukingira ikibaba maze bagasangira ibyo yambuye abaturage !
ICYO TUVUGA KURI AKA KARENGANE KAGIRIWE ASSOCIATION UMUSEKE
Nk’uko twabibasezeranyije mu nyandiko yacu iheruka, tuzinduwe no kongera kwamagana akarengane gakabije gakorwa n’umuyobozi w’ Akarere ka Kicukiro,inzego zimukuriye zirebera! Ikibazo cyo kwambura ikibanza Association UMUSEKE, twaragikurikiranya, tuzenguruka mu nzego zose icyo kibazo cyashyikirijwe! Bamwe mu bo twabashijie kuvugana bo mu nzego z’ubuyobozi batwibiye akabanga batubwira uko inzego z’ubuyobozi zisa n’izahinduwe indiri y’amabandi asahura ibya rubanda akarenganya abaturage ntacyo yikanga! Bageze n’aho batubwira ngo nitutitonda anketi turi gukora kuri uriya muyobozi Paul Jules NDAMAGE ishobora kudukoraho ngo ku mpamvu y’uko afite « igikundi » cy’abategetsi bakomeye kimukingira ikibaba, kuko basangira ibyo yibye abaturage n’amafaranga y’imishinga aba yanyereje! Batugaragarije amazina y’abayobozi bashatse gukemura iki kibazo mu nzira ikwiye ariko ngo bamwe mu bo hejuru babuka inabi! Baduhaye urugero batwereka amabaruwa agera kuri 5, arimo n’iyi baruwa twifuje ko mwakwisomera!
Ntitwirirwa tuyivugaho byinshi, turabereka gusa ibyo ibaruwa idatinyuka kuvuga!
1.Assocation UMUSEKE ifitiye Abanyarwanda akamaro
Umuseke ni Association yigisha Abanyarwanda inzira y’amahoro. Yibanda cyane ku kwigisha abana bato uko bakubaka amahoro mu muntu ubwe, mu muryango, no mu gihugu. Ikorera mu ntara nyinshi z’igihugu ndetse no muri Repubulika Iharanira Demokarasi ya Kongo.
Association Umuseke yateganyaga kubaka inzu nini imeze nk’Ishuri ry’amahoro, abantu bajya bahuriramo bagahugurwa, bakagirwa inama mu byerekeye gukemura amakimbirane, bagasoma ibitabo(bibliothèque) bakaruhuka,bakajya kuri interneti, bakaganira…! Iyo nzu kandi yateganyirizwaga kuzaba Centre International de recherche sur la paix, ndetse n’amafaranga yo kuyubaka yari yaratangiye gushakishwa!
Twegereye n’abayobozi b’iyi Association batubwira ko kwamburwa kiriya kibanza bibangamiye cyane gahunda nziza bari bafite ariko ikibababaza kurushaho ngo ni uko bigaragara ko ikibanza cyabo cyatwawe n’abantu bifitiye inyungu zabo zidafite aho zihuriye n’inyungu rusange!
1.Ikibanza cya Association umuseke nticyafashwe kubera inyungu rusange: Kuvuga ko hariya hagombaga kubakwa Gare routière ni urwitwazo !
Ikibanza No 6703 kingana na Ha 1, kiri ahantu hitwa MURAMBi,bakunze kwita ku Musaraba, i REBERO: gikora ku muhanda wa kaburimbo ujya mu Bugesera no ku muhanda w’igitaka uzamuka ujya Rebero.
Umuyobozi w’Akarere ka Kicukiro yakibohoje ku ngufu ngo ateganya kuhubaka Gare ! Mu by’ukuri icyo yari agambiriye si ukubaka gare ifitiye abaturage akamaro, hari izindi nyungu zitavugwa yari abifitemo:
(1) Nyuma yo gufata ikibanza cya Association Umuseke,Gare routière yarubatswe ariko ntikoreshwa kuko iri hanze y’umugi, mu birometero bitatu uvuye Kicukiro Centre ! Nta soko rihari , nta n’igikorwa kindi cyatuma abantu bata centre-ville ngo bajye muri icyo gituro !Muri make si gare yashakwaga.
Mu by’ukuri iyo ngirwa-gare routière yubatswe huti huti ari ukugira ngo:
(1) Paul Jules Ndamage n’abafatanyangeso be barye amafaranga ya Banki Mondiale yanyujijwe mu mushinga witwa PIGU !
Ikimenyetso kizabigaragaza ni iki :
Ubu turangije gutegura ibaruwa nziza tugiye koherereza Banque Mondiale tuyibwira impungenge dufite ku mikoreshereze y’ amamiliyoni yatanze igamije gufasha abaturage ba Kicukiro , tunayisaba kuza gukora AUDIT kugira ngo idusobonurire niba koko ayo mafaranga yaragiye kuri kiriya gituro ! Rahira ko amaherezo imizinga itagiye kuvamo imyibano!
(2) Kubaka Gare nibwo buryo Paul Jules Ndamage n’abo bafatanya kwambura abaturage ( tuzatangaza amazina yabo mu minsi iri imbere) babonye bwo gukukana ikibanza cyiza cya Association MUSEKE , mu nyungu zabo bwite!Mu by’ukuri barateganya kuzahiyubakira amazu yabo ku giti cyabo, kandi amaherezo niko bizagenda!
2. Kwivuguruza byerekana ko hari ikinyoma n’ubujura buhishe inyuma ya gahunda yo gutwara iki kibanza
Mu ntangiriro Paul Jules NDAMAGE yafashe icyo kibanza havugwa ko hakenewe kubaka inzu za niveaux 3 , nibura ! Bukeye, bati ni Gare routière igomba kuhajya !None se ubwo izo modoka zo zizajya guparika hejuru y’inzu z’amataji 3 ?
Aho bimaze kugaragarira ko aho hantu nta Gare y’amataxi izahajya , ubu noneho hasigaye habikwa ibi Bus bishaje bya KBS !Kandi izo Bus tuzi nyirazo ! Ubwo se Bus za ba Colonnel DODO ku giti cyabo nibyo « nyungu rusange » twabwiwe ?
3.Ubuyobozi butarenganura abaturage, ni yo Miyoborere myiza Kagame adasiba guherwa ibikombe?
Ikibazo cy’ikibanza cy’Association UMUSEKE nta rwego kitagejejwemo ? Handitswe amaburuwa arenga ijana, ariko ibisubizo byabaye bike cyane!
Biragaragara ko mu buyobozi bw’iki gihe, hakoreshwa Tekiniki yo kudasubiza umuturage wandikiye ubuyobozi asaba ubutabera! Barakwihorera, ukandika, ukaruha, ugatagangara, ukarekere aho ! AKARENGANE kahawe intebe mu Rwanda, si ikinyoma, si ugusebanya !
N’iyo hagize umuyobozi ugusubiza, biba ari urwiyerurutso! Urugero ni nk’iriya baruwa ya LAND CENTER( Ikigo gishwinzwe ubutaka mu rwanda) yo kuwa 1/6/2011 yasabaga Komisiyo ishinzwe iby’ubutaka yo mu Karere ka Kicukiro kuba yatanze igisubizo ku kibazo cy’ikibanza cya Association umuseke bitarenze le 5/6/2011, ni ukuvuga mu minsi itarenze 5 (kwiyemera gusa !!!)! Kugeza n’uyu munsi ntacyo Komisiyo yandikirwaga yakoze kandi na Land Center ntacyo yabikozeho !!!
Nyamara iyo biyemera ku bazungu no mu binyamakuru ngo administration yo mu Rwanda isubiza umuturage uyitabaje mu minsi itarenze 5, wagira ngo birakorwa koko! Byahe byo kajya !
Umwanzuro
(1) Audit ya Banque Mondiale ku cyiswe « Gare routière ya Kicukiro » niyo izasobanura byinshi, yerekane aho ubujura bwa Paul Jules Ndamage buherereye !Gusa iki kibazo gishobora kuzahesha ubutegetsi bw’igihugu isura mbi cyane!
(2) Niba ubutegetsi bw’igihugu bugarukira ku muyobozi w’Akarere ka Kicukiro ku buryo inzego zitwa ko zisumbuye ntacyo zakora ku karengane abaturage bakomeje kugirirwa na Paul Jules Ndamage, dukeneye ku bimenya.
(3) Icyitwa « inyungu rusange » gikomeje kuba urwitwazo rwo kwambura abaturage ibyabo gikwiye gusobonurwa bihagije! Ntibyumvikana uko umuturage yimura undi mu bye, ngo ku mpamvu z’inyungu rusange! Kubera ko amurusha kuguza amafaranga muri Banki gusa ?! Abize amategeko bazabidusobanurire ! Nta nyungu y’umuturage ku giti cye ishobora kwitwa inyungu rusange !!! Ni ubujura bwitwikiriye amabwiriza y’abayobozi buri gukorwa muri uyu mugi wa KIGALI. Ni AKARENGANE KAHAWE INTEBE!
(3)Niba ubuyobozi bukomeje kwica amatwi ntibugire inama Paul Jules NDAMAGE , ngo arekere aho kurenganya abantu, twebwe abaturage ba Kicukiro tuzagomba kwikemurira icyo kibazo mu buryo budushobokeye . Ntihazagire uwo bitungura!
Willy KIRENGA na Florence BANA
Abaturage ba Kicukiro


text:
Amwe mu magambo akomeye Perezida Paul Kagame yabwiye Urubyiruko akarukora ku Mutima
Perezida Kagame ni Umwe muba Perezida bakunze Guha icyizere urubyiruko, abinyujije mu mvugo nziza kandi Zigisha urubyiruko kwiyubakira ejo hazaza, haba mu kwiteza imbere, imiyoboreremyiza ndetse no muri Politiki. Ibi yanabiherewe igihembo mpuzamahanga cyo guha icyizere urubyiruko .
Igihe Perezida wa Repubulika y’u Rwanda Paul Kagame, arimo Kuvuga Imbwirwaruhame Ngira amatsiko yo Kumva impanuro aha urubyiruko mu kururemera ejo hazaza heza,mu rwego rwo kwiteza imbere nk’imbaragaga z’u Rwanda rwejo. Mpita mvata ikaramu yange maze nkandika amwe mu Magambo yuje impanuro , Dore ko Umunyarwanda yagize ati “ Utaganiye na Se Ntamenya icyo Sekuru Yasize avuze”
Paul Kagame, Ukunze kurangwa n’imvugo zuje ubwenge, ubushishozi,ndetse zubaka ,zitagize aho zihurira n’izaranze bamwe mu bayobozi bayoboye U Rwanda bavugaga imvugo zibiba amacakubiri,nka Perezida Habyarimana, Leo Mugesera, Kambanda Ndetse n’abandi.
Dore zimwe mu mpanuro yabwiye urubyiruko rw’U Rwanda nk’impamba izabageza ku iterambere ndetse no kumibereho myiza. Izi mpanuro nizo urubyiruko rw’urwanda rutazibagirwa kuri Paul kagame ku bijyanye no Kwiteza imbere.
“ Abanyaburayi bafite ibigo bitanga abantu bafite imyumvire itari myiza. Icyatumye, u Rwanda ndetse na afrika muri rusange bagwa mu gihombo ni uko abo banyaburayi batigeze baduha ikizere. Igihe tugize umuyobozi ufata ruswa yaba meya cyangwa undi mukozi wo mu biro, igisubizo kiba kujya mu nkiko, icyo gihe abaturage bahita bavuga bati turi abantu bategekwa gusa. Ariko dushobora kwemerera abo banyamahanga gukomeza kwivana muri ibyo”
“ hari ibintu nge nemera, urugero, nk’igihugu cya Korea yepfo cyangwa Singapore. Nemera amateka yabo, uburyo biteje imbere, ndetse nkakunda ukuntu bashoye abaturage babo ndetse n’ikoranabuhanga.”
“Ingufu mu bukungu , cyane cyane ubwiyongere bw’ abakorera, ni yo nzira yonyine irambye ku gihugu cy’u Rwanda “
“Byaturutse mugukorana imparaga nyinshi ari nabyo namwe mugomba gukora, ntakubishidikanya ho , kandi ntitugomba kubitega ku bandi bantu, ngo babidukorere, ni akazi kacu katureba nk’urubyiruko. Ntibikwiye gukorwa gutyo.”
“Igihe Turihamwe tugakorera hamwe nk’urubyiruko, nta mbogamizi n’imwe izatubuza kugera ku cyo twiyemeje”
“ Dufite ububasha n’Ubushobozi bwo kubikora, kuko twabiherewe impano ku buryo nta wundi muntu kuri iy’Isi uyifite nkatwe sibyo? Nibyo!! Kubera iki dushobora kwemera kuba abaturage bo mu rwego rwa kabiri kuri uyu mubumbe w’Isi? Kubera iki twabyemera?, mwibaze icyo kibazo. Buri gihe mujye mwibaza iki kibazo nk’urubyiruko.”
“Urubyiruko, Ejo hacu hazaza, ntimugomba kubyemera , mugomba kugira icyo mubikoraho. Ntago ari ukubivuga mu magambo gusa , kuki tutabikora tukagaragaza impunduka, kandi biroroshye, gusa simvuze ko byoroshye, ndavuga ko dufite imbaraga zo kubikora , ariko tugomba kugira amahitamo meza, tugomba gukora igikwiye, ndetse tukamenya impamvu tugikoze”
“Dushobora kuba abakene bu bikoresho ariko ntituri abakene, mu mitekerereze ndetse no mu bwenge.”
“ Ntidushobora kwemera kubyinira uwari we wese, utekereza ko ari we mwiza cyangwa utekereza ko ari we mu nyamahirwe, waremanywe ibitekerezo byiza, ndetse n’ubutwari “
“Ariko ni inshingano zacu nk’urubyiruko kwizera ko tugomba kugira uruhare mu mpinduka, ndetse tukiyemeza kubigira mo uruhare. Tugomba kugira izo ntego, tugomba kugira amahitamo, tugomba kwitegura kubigeraho”
Izi ni zimwe mu mpanuro twabashije kubona , ubaye ufite uzindi cyangwa indi nyuganizi wakwandikira kuri Email : muhabura10@gmail.com maze tugasangiza urubyiruko rwacu impanuro za Perezida Kagame.
Yanditswe na Salongo Ruhumuriza Richard /Muhabura.rw


text:
Twagirayezu Cassien uzwi mu njyana zo hambere zicuranze mu buryo butuje yavutse mu 1956 mu yahoze ari Komini Musange muri Perefegitura ya Gikongoro, ubu ni mu Karere ka Nyamagabe, abyeyi be ni Rukebesha Athanase na Nyiramyasiro Cecile.
Twagirayezu Cassien yari atuye i Gikondo mu Mujyi wa Kigali ari na ho yaguye tariki ya 12 Mata 1994 muri Jenoside yakorewe Abatutsi, avukana n’abavandimwe icyenda hariho batatu gusa, barimo murumuna we Dufitumukiza Kanutina na bashiki be babiri.
Twagirayezu Cassien wavukanye ubumuga, ubuzima bwe bwo mu butoya yabumaze mu kigo cy’abafite ubumuga cya Gataraga mu myaka ya 1960, aho mu myaka ya za 1970 yatangiye gucuranga.
Mu 1990 yatangiye gusohora indirimbo nyinshi ari kumwe n’inshuti ze zirimo nka Landeres Landouard bavuka hamwe bakaba baranareranwe i Gataraga, baririmbanye indirimbo ‘Muhoza wanjye’ wandutiye benshi, ‘umuntu nyamuntu’ n’izindi zanyuze ab’icyo gihe n’ab’ubu kandi baracyazisubiramo.
Twagirayezu yatabarutse atarashinga urugo, yari mu kigero cy’imyaka 38 y’amavuko, uwo yateganyaga kuzarushingana na we yazize Jenoside yakorewe Abatutsi aho yari atuye i Gikondo.
Uko iterambere ryazaga yakundaga kuvugurura indirimbo ze yongeramo ibyuma birekura umuziki wo ku rwego rwisumbuyeho yakoraga muri SOCORWA akora mu biro by’abicunga umutungo, icyo kigo kikaba kimwe mu byashinzwe na Padiri Frepo, mu rwego rwo gufasha ababaga barangije amasomo i Gatagara.
Inganzo ye yibandaga ku muntu n’ubumuntu
Dufitumukiza Kanuti avuga ko indirimbo za mukuru we yazihangaga ahereye ku buryo bwo gukangurira abantu kugira ubumuntu kubera aho yaririmbye nk’indirimbo ‘Umuntu nyamuntu’, n’indi yitwa ‘Tubibuke’, yaririmbye asabira Abanyafurika y’Epho bari bugarijwe n’ubwicanyi bushingiye ku ivanguramoko rya Apartheid.
Indirimbo ye kuba ‘Kure y’umukunzi’ avugamo agasozi ka Nyaruzi yanavukiyeho agenda akamanuka agatambika mbese akagakumbura kubera ko ari ho iwabo, icyakora ijambo avugamo kuba kure y’umukunzi we ngo ntawari uhari ni uko byumvikanaga ko gusa yikundira aho iwabo akahakumbura.
Ivomo:kigalitoday


text:
Myugariro wa APR Fc, Usengimana Faustin n’ukumunzi we Daniella bakomeje kugenda barekana ko urukundo rwabo rugenda rurushaho kuryoha uko bwije n’uko bucyeye. Ibi Faustin akaba yarongeye kubigaragaza ku munsi w’ejo.
Abinyujije ku rubuga rwa Instagram Faustin Usengimana akaba yaragize ati : “I dIdN’t ChOOse YoU, My hEArt dId, Daniella†bisobanuye ngo “Sinjye waguhisemo ahubwo n’umutima wanjye waguhisemo, Daniella †aya magambo akaba yanyuze Daniella maze niko kumusubiza muri comment agira ati : “Nanjye ni ukoâ€
Uyu munsi rero Daniella akaba yabyutse maze anyarukira kuri Instagram maze niko kugenera Faustin ubutumwa bugira buti : “As we grow older, as we continue to change with age, there is one thing that will never change. I will always keep falling in love with you. †bisobanuye ngo : “Uko tuzagenda dukura imyaka ihita n’indi igataha hari ikintu kimwe kitazegera gihunduka. Nzahora ngukunda nkaho ari ubwa mbere nkubonye (urukundo ngufitiye ntiruzigera rusaza)â€. Faustin nawe akakaba yamusubije agira ati nicyo naremewe.


text:
Ubukwe ni igikorwa kinini kandi kigaragariramo ibintu by’ingenzi. Ni naho hagaragarizwa indahiro y’uko uko gushyingiranwa bigomba gutuma mubana ubuzima bwose.
Igihe rero uri kwitegura ubukwe hari ibintu by’ingenzi buri wese aba akwiye kubika mu bitekerezo bye birenze ku kuba wibwira ko ubukwe bwawe buri bugende neza.
1. Panga ubukwe ushingiye ku ngengo y’imari yawe
Ukwiye gutegura ubukwe urebye ingengo y’imari ufite kugira ngo utazarinda kugwa mu bihombo wishinze gushimisha inshuti n’imiryango. Ugomba kwibuka ko nyuma y’ubuzima bukomeza kandi ko uzakenera amafaranga.
Uramutse rero uteguye nabi ubukwe bukagusha mu bihombo byazatuma ubaho ku gitutu kandi sicyo ukeneye mu rushako rwawe.
2. Kuba ubukwe bwagenze neza ntibisobanuye ko n’urushako ruzaba rwiza
Kugira ubukwe bwiza ni kimwe kandi kiza ariko ntaruhare bigira mu kugira urushako rwiza. Ntibisobanuye ko ubwo ubukwe bwabaye bwiza bukagenda neza , abantu bakanezerwa ari nako uzanezerwa mu rugo rwawe.
Ubukwe ni ibirori byo kwinezeza ariko burya urushako rutangira nyuma y’ubukwe. Urushako rwiza narwo rugira ibyarwo kandi ruraharanirwa ntabwo rugenwa n’uko ubukwe bwagenze.
3. Bwishimemo unezerwe
Ishimire ubukwe bwawe kuko ni ibirori biba rimwe gusa kandi uba utazagarura. Ishime uko bishoboka kose, ubyine ku rwego wagezaho rwose kuko nyuma y’umunsi w’ubukwe byose birarangira hagasigara kubyibuka gusa n’amafoto n’ibindi bikwibutsa gusa. Gerageza rero ukore ibihagije bizatuma ibyo uzibuka bizaba bihagije mu gihe cyabyo.
4. Panga ko utazatuma umunezero wawe uyoka mu gihe gito
Umunezero n’urukundo wiyumvamo igihe cy’ubukwe bikwiye guhoraho kandi birashoboka ko watuma bigumaho iteka ryose. Igihe upanga ubukwe panga ko utazatuma umunezero wawe uyoyoka. Bishobora kugusaba gukora cyane n’uruhare rukomeye mu kubiharanira ariko itegure ko uzabikora kandi bigakunda.
Abantu bamwe bajya bapanga ubukwe akumva ni umuhango uzaba gusa ariko ntatekereze ku buzima bwe bwa nyuma y’ubukwe. Abo mwishimana baraza ariko nyuma y’ubukwe buri wese akomeza ubuzima bwe niyo mpamvu utagomba gupanga ubukwe nk’igikorwa cy’uwo munsi ahubwo ukareba imbere hazaza haba mu buzima busanzwe no mu rukundo.


text:
Ntibitangaje ko iki kibazo cyatera abantu urujijo kuko birumvikana ko umuntu adakeneye kujya mu rusengero cyangwa mu itorero kugirango abe umukristo kandi nanone niba atajya mu rusengero ntibivuga ko atari umukristo. Ni muri urwo rwego tugiye kurebera hamwe uburyo umuntu agomba kubyitwaramo.
Niba dushaka kugabanya icyo kuba umukristo bisobanura, ahantu heza ho kureba ni umwe mu bantu Yesu yavuze ko ari umukristo. Niba wibuka igisambo ku musaraba iruhande rwa Yesu (Luka 23: 39-43), Yesu yasezeranyije uyu mugabo ko azabana na we muri paradizo. Uyu mugabo ntabwo yigeze abona uko ajya mu rusengero, nyamara ni umukristo kuko yizera Yesu. Muri ubwo buryo rero ni ukuri kuvuga ko utagomba kuba umuyoboke w’itorero kugirango ube umukristo. Mubyukuri ukimara kuvuga ko "ugomba kugira icyo ukora" kugirango ube umukristo uba ufite ibyago byo kwakira ubutumwa bwiza nabi.
Ariko, Bibiliya ntisobanura imyumvire yumwuka y’umuntu ku giti cye. Ubukristo ntabwo ari ikintu cy’umuntu ku giti cye yihariye atagomba gusangizanya n’abandi. Ibi dushobora kubibona muri iki gice cyavuzwe haruguru, uburyo igisambo cyagaragaje ko cyizeye Yesu ni uko bihindura ubudahemuka bwe mubwami bwa Yesu, Maze abona ko Yesu ari umwami w’ukuri kandi yinjira mu bwami bwe, yinjira mu itsinda ry’abantu bayobowe na Yesu umwami.
Niba uri umukristo, bivuze ko uri umunyamuryango w’itorero ry’Imana. Itorero kugeza ubu ni umuryango wawe, kandi abo mu itorero n’impano Imana yaduhaye kugirango tubane mu buzima bwa gikristo. Mu rwandiko Pawulo yandikiye abaroma 8: 28-30 havuga ko abacunguwe bose Yesu yababereye imfura nabo bakaba abavandimwe be. Imana iri mu kazi ko gukora umuryango. iyi niyo mpamvu abakristo bakorera hamwe ari benshi kuko umuryango ugomba kuba ugizwe n’abantu benshi niyo mabwiriza, ariko sinzi niba habaho amabwirriza agenga umuntu umwe.
Ubuzima bwa gikristo ntibusobanuye kuba wenyine, Imana yahaye buri muntu wese wo mu itorero impano yo gufasha mugenzi we, ibyo ntiwabikora uri wenyine. Bisa nk’aho bidashoboka kuba mu buzima bwa gikristo uri wenyine. Mubyukuri igisambo ku musaraba nticyigeze kijya mu itorero kuko nta mahitamo cyari gifite mbere, ariko twe dufite amahitamo, dushobora guhinduka abanyamuryango b’itorero.
Mubyukuri kuba umukristo ariko utajya mu itorero bisa n’umuntu washyingiwe, akaba atajya agendana n’umugabo we na rimwe. Bishoboka ko umuntu yashyingirwa ntabane n’umugabo we, ibi cyaba ari ikibazo gikomeye cyane bibaye ngombwa ko umugore aba kure y’umugabo we kandi barasezeranye kubana akaramata. Urushako rutunganye rurangwa n’imibanire myiza. Guhinduka umukristo bisobanuye kuba umwe mu bagize umuryango w’Imana.
Muri macye, kujya mu itorero no guhura n’abandi bakristo ni ingenzi ku mukristo ugana mu ijuru. Mugihe yaba afite impamvu zimukomereye zituma atajyayo, twamugira inama yo kujya ategura umwanya wo guhura n’abakristo bagenzi be igihe runaka bagasoma Bibiliya ndetse bagasenga.
Source: fervr.net
[email protected]


text:
Urwego ngenzuramikorere, RURA rwatangaje ko guhera tariki 1 Nzeri uyu mwaka. Amakuru dukesha RBA avuga ko uburyo bwajyaga bukoreshwa mu kubona sim cards kuba agents bo mu mitaka ya MTN, Airtel na Tigo butazongera gukoreshwa, ahubwo izo Sim Cards zizajya zitangirwa ahantu habugenewe.
Ubusanzwe uwifuza Sim Card ntiyabazwaga ibintu byinshi, ku buryo ngo hari abatangaga nomero z’Indangamuntu zitari izabo bagahabwa sim card ku mazina y’abandi, zigakoreshwa mu buriganya uwo yanditseho atabizi.
RURA ivuga ko ibi bigamije guca uburiganya n’ubutekamutwe bwakorwaga.


text:
Yavuze ko muri ibi bihe hari ubwo abantu bafatwa barenze ku mabwiriza, bajyanwa muri stade ukabona harimo nka Gitifu w’Umurenge, umuganga, umucuruzi cyangwa umwalimu.
Yakomeje ati “Ni ukuvuga ngo uwo waba uri we wese, nuteshuka ku mabwiriza mu buryo nk’ubwo nawe ibihano bikugereho, ntihagize uza kongorera umuyobozi w’umudugudu ngo ariko njyewe ndi muganga ni njye ubavura, cyangwa ndi mwalimu aha n’aha.”
“Niba wateshutse ku nshingano ukaba wagiye mu kabari, abantu bari bari mu kabari bakaba bajyanywe muri stade cyangwa baciwe amande, nawe ugomba kuyatanga, ndetse ahubwo bari bakwiye no kuyongera kubera ko uba wagize uruhare muri uko kuyobya.”
Minisitiri Shyaka yavuze ko mu mezi atandatu ashize habaruwe abantu bagera kuri 40 usangamo abayobozi b’utugari, abayobozi b’amasibo n’abandi, abo yise ko ari abantu bakomeye cyane mu baturage kuko babareberaho, barimo n’abayobozi bake cyane b’utugali n’imirenge.
Yakomeje ati “Ariko iyo wongeyeho nk’abantu b’abarimu, abantu b’abagoronome, abantu b’abaganga, abantu bakora indi mirimo, bo baragenda bakikuba nka gatatu cyangwa kane.”
Yasabye Abanyarwanda bose gukoresha imbaraga mu kwirinda COVID-19, kuko iyo umuntu umwe yanduye ashobora gukongeza benshi, ari nabyo birimo gutuma ubwandu bushya bwiyongera muri iyi minsi.


text:
Ibi byose biri mu bituma rukomeje guhinduka icyerekezo gikwiye cy’ubukerarugendo n’ishoramari, abarusura bakitegereza ibyiza birimo inyamaswa nk’Ingagi zo mu birunga zitaba ahandi.
Iyo nkuru abafotozi bamaze kubaka izina mu Rwanda, Philippe Nyirimihigo na Gaël Ruboneka Vande weghe bashatse kuyisakaza hose, bandika igitabo “This is Rwanda: An Aerial Photography Journey” kigizwe n’amafoto 144 yafatiwe muri kajugujugu, cyasohotse mu mwaka ushize wa 2018. Gifite paji 288, ndetse gifite ireme kuko gipima nibura ibilo 2.8.
Nyirimihigo na Ruboneka banahurira ku kigo bashinze gikora ibijyanye n’itumanaho, Illume Creative Studio.
Umushinga w’iki gitabo watangiye mu 2013, birengagiza ibihe byabaga bigoranye nk’imvura, imbeho nyinshi, umuyaga n’izuba, bibageza ku gitabo gitanga isura nyayo y’u Rwanda, itandukanye na rumwe abenshi bamenye nk’igihugu gikennye cyangwa cy’ibibazo.
Nyirimihigo yabwiye IGIHE ko usanga abantu basura u Rwanda bifuza gutahana iki gitabo, nk’urwibutso rw’ibice byiza by’u Rwanda basuye. Gikubiyemo ahantu nyaburanga mu bice byose by’igihugu, uhereye mu majyaruguru ukagera mu majyepfo, ugaturuka iburasirazuba ukageza mu burengero bwaryo.
Ati “Harimo ahantu Abanyarwanda bumva ariko batazi uko hasa. Cyangwa se niba umuntu yaranageze ahantu hose, twe tuguha igihugu ukirebeye hejuru mu ndege, navuga ko ari cyo gitabo cya mbere mu Rwanda kimeze gutyo, nta wundi muntu waba yaragikoze.”
Ni igikorwa gifite umusanzu ukomeye wo kurushaho kwerekana ibyiza u Rwanda rufite, ngo rurusheho kuyobokwa na ba mukerarugendo, muri gahunda izwi nka ‘Visit Rwanda’.
Nyirimihigo yakomeje ati “Ikindi twashatse kwerekana ko Abanyarwanda ubwabo bashobora gukora igitabo gifite ireme, kuko akenshi urebye ibi bitabo nk’iki cyacu, bikorwa n’abanyamaanga baza bagafotora bakigendera, bagasohora igitabo, amafaranga ntagume mu Rwanda ugasanga inyungu y’igihugu ntayo ihari.”
“Turavuga ngo abasore babiri, reka dukore gahunda y’iki gitabo, dukorane n’Abafatanyabikorwa ba Akagera Aviation, dusohore igitabo cyiza, cyakozwe n’Abanyarwanda, kigenewe Abanyarwanda n’abanyamahanga.”
Ni urugendo rwari rukomeye
Gaël Ruboneka Vande weghe wagize uruhare mu ifatwa ry’amafoto, avuga ko bitabaye urugendo rworoshye kuko ibihe byagiye bibagora.
Ati “Ntabwo byoroshye ariko icyadufashije ni uko u Rwanda ntabwo ari igihugu kinini, ushobora kugera hose vuba, ariko byadusabye gusuburimo inshuro nyinshi kubera imvura, hari aho wageraga ugasanga ibyo ushaka ntabwo ubibona, cyane cyane muri Nyungwe.”
“Ushobora kugera i Nyamagabe ukabona hari imvura hose iturutse i Burundi ikagera i Musanze, icyo gihe usubira inyuma. Kandi iyo uri muri kajugujugu birahenda, ntabwo ari nko gufata moto. Twabikoze amasaha 12 turi muri kajugujugu, ariko ayo masaha ari mu myaka itandukanye. Hari nk’igihe twamaze amezi atatu twicaye, turindiriye ko mu gicu haba heza.”
Amafoto ya mbere yafashwe mu 2013, aba basore babona ko hashobora kuvamo umushinga ukomeye ariko basanga ibikoresho bakeneye batabifite ako kanya. Mu 2015 hafashwe amafoto ya Kigali Convention Centre, nyuma haza ubufatanye na Akagera Aviation, ibafasha kuzenguruka igihugu muri kajugujugu zayo.
Buri foto yashyizwe muri iki gitabo yagiye ihabwa ibisobanuro, kugira ngo byorohere umuntu wese wareba ayo mafoto gusobanukirwa ahantu hafatiwe.
Gaël R. Vande weghe yakomeje ati “Igitabo ‘This is Rwanda’ abantu baragikunze, bakomeje kukigura nk’uko twabitekerezaga, ikindi ni uko abantu bishimiye amafoto ku buryo batubwiye ngo ntabwo bari bazi ko u Rwanda rumeze kuriya, ku buryo icya mbere kubona Abanyarwanda bareba igitabo bakabona ikintu batari bazi, twe byaradushimishije cyane.”
Imihigo irakomeje
Kugeza ubu hamaze kugurishwa ibitabo birenga 1000 kandi birakomeje, gusa bigurishwa mu Rwanda, ntabwo birashoboka ko bigezwa hanze y’u Rwanda.
Mu 2011 Nyirimihigo yanagize uruhare mu gukora ikindi gitabo nacyo cy’amafoto bise ‘Birds in Rwanda’, kigaragaza amoko anyuranye y’inyoni ziboneka mu Rwanda.
Nyuma y’iki gitabo, aba bagabo barimo kunoza umushinga wo gufotora mu bindi bihugu bitandukanye bya Afurika, nibura bakagenda bakorera buri gihugu igitabo nk’icyo bakoze ku Rwanda. Hari na gahunda yo kugenda bavugurura igitabo kigaragaza u Rwanda, uko rugenda rugira isura nshya kubera umurongo w’iterambere rurimo.
Mu gufotora ibindi bihugu bya Afurika, Nyirimihigo na Ruboneka bafite igitekerezo ko bazagenda bafatanya n’abenegihugu babyo, kugira ngo abaturage bazibone muri ibyo bitabo.
Igitabo ’This is Rwanda’ kiboneka mu maguriro atandukanye y’ibitabo arimo Ikirezi, Charisma muri Kigali Height, Pili Pili no ku biro bya Illume. Kigura $80.
Amafoto: Gaël Ruboneka Vande weghe na Philippe Nyirimihigo


text:
Inkuru ivugwa muri iyi minsi n’ iy’urupfu ry’uwabaye Umwami w’u Rwanda Kigeli V Ndahindurwa, witabye Imana tariki ya 16 z’uku kwezi kwa cumi.
Umwami Kigeli yari yarimye ku ya 29 z’ukwa kalindwi 1959 nyuma aza guhirikwa na coup d’État yo kuri 28/01/1961.
Mu magambo avunaguye, ndifuza kugeza ku baba bataramumenye, ikintu cy’ingenzi cyaranze ubwami bwe nkuko nakibwiwe n’umwe (Dominiko Mbonyumutwa) wari muri Conseil Spécial du pays mu 1960.
Mu mezi atatu ya mbere akimara kwima ngo Kigeli V Ndahindurwa yabaye umwami ukunzwe n’igihugu, atangira kukizenguruka yiyereka abaturage. Ariko ngo ntibyatinze kuko ibintu byinshi bya politiki byatutumbaga byaje guturika. Kw’italiki ya mbere y’ukwezi kwa cumi na kumwe 1959 sushefu Dominiko Mbonyumutwa arakubitwa bamubeshyera ko yanga Umwami. Ingabo z’umwami zihita zegura ingeso yazo yo gutsembatsemba abo umwami yabaga atanze (gutanga) babarega ko bamwanga. Ibyo byateje imvururu nyinshi mu gihugu; ibyabaye icyo gihe ni ukubisoma mu bitabo, handitswe byinshi. Nyuma amashyaka yahise avuka; yose asaba ko umwami yagira koko ubutegetsi aliko bugendera kw’Itegekonshinga « monarchie constitutionnelle » nkuko Kigeli yari yarabirahiriye byanyirarureshwa mu byo bise « coup d’état de Mwima » kw’italiki ya 29/07/1959.
Bavuga ko biryoha bisubiwemo, reka nanjye mbisubiremo mu magambo avunaguye! Inama nkuru y’igihugu (Conseil supérieur du Pays), yari igizwe ahanini n’abashefu, yasheshwe mu 1960 isimburwa na « Conseil Spécial du Pays » yari igizwe n’abajyanama 9 bakomoka mu mashyaka ane makuru ari yo Parmehutu, U.Na.R, Rader n’Aprosoma. Buri shyaka ryari rihagarariwe n’abajyanama babiri, naho Umwami ahagarariwe n’umujyanama umwe.
Iyo nama nkuru idasanzwe yari iy’agateganyo kandi inshingano yayo ikaba yari ugufasha umwami kuvugurura imitegekere ye maze akaba umwami ugendera koko kw’itegekonshinga « roi constitutionnel » bitari ibyanyirarureshwa.Iyo nama yahaye umwami ingingo ndwi (7) zarimo:
1. Gushyiraho Minisitri w’Intebe ahawe n’amashyaka mu gihe hatarabaho amatora, hanyuma akazashyiraho utanzwe n’ishyaka ryatsinze amatora.
2. Kwimukira i Kigali akava i Nyanza mu ndiri y’ubwiru, ubuhake n’ubugambanyi
3. Kwemera ko ibendera ry’igihugu risimbura ingoma Kalinga.
4. Kugira gahunda izwi y’ibyo Umwami ateganya gukora (agenda)
5. Kwemera gushyira mu bikorwa ibyo « Conseil Spécial » yumvikanyeho.
Muri izo ngingo 5 nta n’imwe Kigeli yemeye ngo ayubahirize,ahubwo ngo hajemo guhangana hagati y’iyo Conseil n’Umwami Kigeli wa gatanu Ndahindurwa kugeza bakijijwe na coup d’état yo kuri 28 /01/1961. Kigeli ntiyashizwe yakoresha ububasha bwe bwose bw’Umwami ajya kurega Ababiligi muli l’ONU ngo bamwambuye igihugu cye bagiha Abahutu. ONU yaramwumvise, nibwo yemeje ko hazakorwa kamarampaka y’abanyarwanda bose (abagore n’abagabo) bakazababaza niba bashyigikiye Repubulika cyangwa Ubwami, bakanababaza niba bashaka ko Kigeli wa V Ndahindurwa Jean Baptiste yazagaruka kubabera umwami.
Uko abanyarwanda bashubije muri iyo kamarampaka mwarabyumvise. Bahisemo ubutegetsi bwa Repubulika, – ari na bwo n’ubu Président Kagame avuga ko abungabunga, uretse ko bamwe bamwita uwami muri Repubulika -, bananga ko Kigeli asubira kubabera umwami. Umwami rero yahise ajya mu buhungiro kuva icyo gihe kugeza ejobundi yitabye Imana. Ubuzima bwo mu buhungiro abenshi turabuzi. Mu gifaransa bati : on ne tire pas sur l’ambulance! Ariko kwibutsa uko umuntu yitwaye akiri mu mirimo yari ashinzwe byo ntawe byari bikwiye gutoneka. Imana imwakire mu bwami bwayo imuhe iruhuko ridashara.
Shingiro Mbonyumutwa


text:
Tumaze gusoza ya minsi 7 yicyunamo mu Rwanda. ariko ibyo twabonye muri uyu mwaka byo byateye ubwoba kandi bitandukanye cyane nibyakorwaga mumyaka 21 ishize. uyu mwaka wo waranzwe niterabwoba rikabije. aho murwanda ubu hadutse invugo bita ngo ni CECEKA aho nta muntu numwe ushobora kugira icyo avugira mu cyunamo kubera ubwoba bwo gutinya gushinjwa ingengabitekerezo, no gupfobya genocide.
Ubu mu rwanda hadutse invugo fpr ivuga ko arizo zemewe gukoreshwa mu rwanda.mbese ni nka ntibavuga bavuga.
aha urugero ni:
1. nti bavuga genocide bavuga genocide yakorewe abatutsi.
2.ntibavuga intambara yo 1994 bavuga genocide yakorewe abatutsi muri 1994.
3.ntibavuga imirambo,ibisigazwa,amagufa nibindi bavuga imibiri yabazize genocide yakorewe abatutsi muri 1994.
4.ntibavuga FDLR, CYANGWA ISHYAKA RYA FDLR bavuga UMUTWE WITERABWOBA WA FDLR.
5. nizindi nyinshi.
Iyo uvuze nabi kimwe muri ibyo bahita bakwambika amapingu ubwo ukaba uragiye. ugashinja ibyaha 2 bimeze nkinyundo iri kumutwe wabanyarwanda aribyo: INGENGABITEKEREZO YA GENOCIDE NO GUPFOBYA GENOCIDE. ahangaha imyaka mike ukatirwa ni 15 ubundi ukiberamo.
Leta ya fpr ikoresha genocide nkintwaro yo guhangana nabayirwanya ndetse nushatse kuzamura umutwe wese. iyifashisha kandi mu gucecekesha abaturage bashaka gusaba uburenganzira bwabo, ndetse nabanyamahanga banenga imikorere ya fpr.mu byuri genocide ni intwaro ikomeye cyane kurusha za misire zintambara fpr yakoresha.
Muri iki cyunamo rero, gukererwa, gusiba, kubura amafaranga yo gutanga, kubura imyaka yo gutanga, kugira icyo ubwira mugenzi wawe, guhaguruka,kujya kwitaba telephone,kutajya guhingira cyangwa kubakira uwacitse kwicumu, no kunanirwa kwicara bitewe nigihe kirekire wicaye . BYOSE NI GUPFOBYA GENOCIDE HAMWE NINGENGABITEKEREZO. nti byari byemewe. abantu babaye nkibiragi kandi bazi kuvuga.
Aha twatanga urugero mu karere ka GATSIBO umurenge wa RWIMBOGO akagari ka RWIKINIRO umudugudu wa NDAMA YA1. Umugabo tutabashije kumenya amazina kuko yari mushya muri ako gace yajyanyweyo no gukora muri company icukura amabuye muri ako gace, yafunzwe kwitariki ya 11/4/2016 hari kuwa mbere. Uwo yazize ko yabwiye mu genziwe bari bicaranye ko yumva arushye kwicara kandi utanga ibiganiro akaba adasoza kandi isaha iteganijwe yo gutaha yarenze, mugenzi we ahita amurega, umugabo abonye ko ibyo avuze bibaye icyaha yarapfukamye asaba imbabazi barazimwima bati nabambwe nabambwe!!! bahita bamutwara ubu arafunzwe. Si uwo gusa muri Gatsibo ndetse no mu Rwanda hose harimo nabandi benshi bafunzwe bazira amaherere. Mu byukuri icyunamo iyo gitangiye murwanda abantu bakora amasengesho basaba IMANA kubarinda kuko baba bazi ko hari benshi bazafungwa.
Akandi karengane abanyarwanda bahanganye nako nugukusanya imyaka yo guha umuntu akenshi unakurusha imibereho ngo nuko ari umututsi wacitse kwicumu, utabitanga ugafunwa ngo wapfobeje genocide.
Muri iki cyunamo kandi abanyamadini bari babukereye, abapasiteri bazanye namachoral yo munsengero zabo ibintu bitigeze biba imyaka 21 ishize. amadini yagaragaye cyane ni abapantecote( ADEPR) n »ABADIVENTISTE. Abaririmbyi baya madini bararimbye banacuranga ibyuma bya muzika basanzwe bakoresha mu gihe munsengero zabo batemerewe kubicuranga mugihe kicyunamo.aha bisa naho icyunamo cyasimbuye IMANA yaremye ijuru nisi, bamwe muri ababaririmbyi usanga batabyishimiye bibaza impanvu batemererwa gucuranga ibyuma munsengero zabo ngo ni mu cyunamo ntibacuranga kandi bagategekwa kubyikorera bakajya kubicurangira mu cyunamo. ariko kugirango bucye 2 bakabikora.
Abapasteur nabo aho kwigisha ijambo ry’IMANA bivugiraga politique ya fpr hari nuwagereranije abahutu nka gahini wumwicanyi,abatutsi nka aberi wumukiranutsi, bavugwa muri bibiliya.
Ubu mu rwanda gutandukanya amadini na leta ya fpr biragoye kuko wagirango amadini ni nkimitwe ya politique( amashyaka) usanga badatinya gusingiza kagame munsengero.
Mu gusoza iyi nyandiko yanjye, nasabaga opposition nyarwanda kukoresha imbaraga zose zishoboka, mu kubohora abanyarwanda, hari abajya bavuga ko abanyarwanda bimbere mu gihugu ubwabo bazahaguruka bakirukana ingoma yigitugu. ariko urebye uburyo abanyarwanda babaye ibiragi ibyo biragoye cyane kubyizera.none se niba umuntu afungwa ngo nuko yarushye kwicara akabivuga. navuga ko atishimiye imiyoborere ya fpr bizagenda bite? abanyarwanda bari imbere mu gihugu bakeneye ubufasha bwanyu kandi nabo biteguye gufatanya namwe ndetse bafite nubushake,nubwo abanyarwanda bose ubu nkimfungwa, kubwira umunyarwanda uri imbere mu gihugu ngo kora iki .nimko kubwira imfungwa kugira icyo akora kandi afunze.
Abanyarwanda babashimira uruhare rwanyu ndetse nimbaraga mukoresha umunsi kuwundi kugirango mubohore urwanda. ariko bisa nkaho hakenewe izindingufu ziyongera kuzo mukoresha. murakoze murakarama.
UMUNYARWANDA URI IMBERE MU GIHUGU.


text:
Umunyarwandakazi Fofo Dancer wamenyekanye mu mibyinire idasanzwe aho yamenyekanye mu tubyiniro n’imbyino z’ahantu h’ibanga “online” yavuze ko abantu benshi bamwita indaya bitewe n’imibyinire ye.
Uyu Fofo Dancer aganira na Inyandarwanda Tv kuri Youtube yavuze byinshi ku mwuga we wo kubyinira abantu, ati: “Jyewe mvuka i Kigali nkaba umwana uzi guhiga amafaranga, ubwo nabyinaga mu tubyiniro no mu tubari hirya no hino natekereje no ku bantu batajya bagera aho hantu nyamara bakunda umuziki banifuza abababyinira bituma nshyiraho gahunda yo kujya nsanga abantu iwabo nkababyinira cyangwa bakaza iwanjye cyangwa nkababyinira ‘Online’ cyane ko ibyo ari ibintu bimenyerewe hanze y’igihugu cyacu nko muri Amerika n’ahandi”.
Ati “Nahise nshyiraho ingano zitandukanye z’amafaranga ku bantu bifuza kujya bambona bitari mu tubyiniro cyangwa mu tubari aho umuntu ushaka ko mubyinira yaba umugabo cyangwa umugore amvugisha nkamuha ingano zose z’amafaranga agahitamo bitewe n’ibyo ashaka ko mukorera kuko mbyina kuva ku minota itanu (5) kuzamura. Iyo turi kumvikana igiciro gishobora kuzamuka bitewe n’aho turi bukorere niba unsanga iwanjye cyangwa ngusanga iwawe cyangwa mbigukorera online urumvako bitangana”.
Fofo Dancer avuga ko kubyinira abantu mu buryo bw’ibanga na ‘Online’ ari byo bimwinjiriza cyane
Fofo Dancer ati “N’ubwo kandi uyu mwuga abenshi bawufata nk’uburaya ni umwuga umuntu yakora ukamutunga nk’uko untunze, ikindi kandi nko ku babyeyi batajya babasha kumva abana babo babikora navuga ko ibyo atari byo kuko ari akazi nk’akandi ndetse no ku bakunzi babo singombwa ko babafata nk’indaya cyangwa nk’uburara kuko biriya ni akazi, nyuma y’akazi umuntu abari wa wundi usanzwe uzi”.
Ubwo yabazwaga niba yubatse cyangwa afite umwana, yasobanuye ko afite umwana ufite imyaka 6 n’ubwo umugabo bamubyaranye batabana. Twamubajije niba baba bakivugana maze avuga ko nta mpamvu n’imwe yatuma batabonana cyangwa badahura cyane ko bafitanye n’umwana.
Ikindi Fofo yatangaje ku muryango we, ni uko batigeze bamubangamira ku byo akora cyangwa ngo bamufate uko atari kuko igihe gishize abikora ari kirekire kandi abona nta kidasanzwe kibirimo ku buryo byakabaye hari icyo byahinduye kuri we ndetse n’umuryango we.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter


text:
Kamonyi/Urugerero: Ibikorwa by’intore byatangiye kuvugisha benshi mu gihe gito batangiye urugerero
Urubyiruko 317 rwarangije amashuri yisumbuye ruturuka mu midugudu igize Akarere ka Kamonyi ruri ku rugerero ruciye ingando ruzamaramo iminsi 40. Ubwo bitabiraga inteko y’abaturage kuri uyu wa 21 Gicurasi 2019 mu mudugudu wa Remera, Akagari ka Bugarama, Umurenge wa Kayenzi, bashimiwe n’abaturage ibikorwa by’ubutwari bamaze kubagaragariza. Batangiye urugerero kuwa 12 Gicurasi 2019.
Abaturage bashimye ibikorwa birimo gukorwa n’izi Ntore birimo; Kubaka inzu z’abatishoboye, guhanga imihanda, kucukura imirwanyasuri, kubaka uturima tw’igikoni, ubukangurambaga mu kurwanya ihohoterwa iryo ariryo ryose, kurwanya inda zitateganijwe, ikoreshwa ry’ibiyobyabwenge, kurwanya imirire mibi n’ibindi.
Turahimana Emmanuel, umuturage w’Umudugudu wa Remera ku myaka 58 y’amavuko witabiriye inteko y’abaturage, avuga ko ibikorwa abonana uru rubyiruko ari iby’indashyikirwa, ko ndetse ababonamo amaboko y’igihugu y’ahazaza.
Ati ” Uko mbabona, nkanabona ibikorwa barimo kudukorera, ni amaboko y’igihugu. Nababonyemo umugisha igihugu gifite, nababonyemo urugero rwiza rw’amaboko azakorera igihugu kigatera imbere. Nanjye narabyaye ariko nta mubyeyi utakwifuza abana nk’aba abona ishyaka n’umurava bafite wo kwita kubaturage mu bikorwa nk’ibyo barimo. Aba ni urugero rwiza rw’ urubyiruko bagenzi babo bakwiye kubigiraho ndetse natwe abakuze kuko ibyo barimo gukora hari byinshi twakabaye twarikoreye”.
Undi yagize ati ” Bari gukora ibikomeye ku buzima bwacu. Barukaba uturima tw’igikoni, baduhangiye imihanda, imirwanyasuri, kubakira abatishoboye n’ibindi. Ndabona muri aba bana urumuri rutazima igihugu gifite kandi ndababonamo urugero rwiza rwafasha igihugu kugana aheza”.
Munyakazi Epimaque, umukozi w’Akarere ka Kamonyi ushinzwe ishami ry’imiyoborere akaba ari nawe muyobozi w’urugerero ruciye ingando, yabwiye abaturage n’izi ntore bahuriye mu nteko y’abaturage ko kuba baje kwifatanya n’abaturage atari impanuka. Ko ikigamijwe ari ukwereka uru rubyiruko ko inteko y’abaturage ari gahunda ya Leta ibafasha kwicarira ibibazo byabo no guha icyerekezo kiboneye ibikorwa by’iterambere bagamije buri wese abigizemo uruhare.
Yagize ati ” Kubazana hano bijyanye no kubereka gahunda zikorerwa mu nteko z’abaturage ngo nk’abato mumenye gahunda za Leta zigamije iterambere ry’umuturage, aho buri wese agira uruhare mu bimukorerwa no gufatanya na bagenzibe kwishakamo ibisubizo biganisha aheza. Ni mu rwego kandi rwo kubafasha kumenyana n’abaturage murimo gufasha mu bikorwa bigamije imibereho myiza yabo”.
Akomeza avuga ko mu minsi 40 bazamara ku rugerero buri nteko y’abaturage bazajya bazitabira bagasangira amakuru, bagafatanya mu bikorwa bigamije iterambere n’imibereho myiza. Yasabye kandi abaturage gukura isomo ku bikorwa byiza bikorwa n’aba basore n’inkumi bari ku rugerero nabo bakabitoza ababakomokaho.
INTORE ZIRI KU RUGERERO NTABWO ZATAHIYE AHO!
Rusagara Eric, intore iri ku rugerero ahamya ko kwitabira inteko y’abaturage hari icyo bivuze kuri we na bagenzi be. Ati” Twize uko bakemura ibibazo ndetse tubona uko abaturage bitabira gahunda za Leta ari nako bafatanya mu kwikemurira ibibazo. Tubonye kandi ko bakorera mu masibo abafasha muri byose. Turi imbaraga z’igihugu kandi zubaka ugendeye no kubikorwa turimo gukora”. Akomeza avuga ko kuri we nta nteko y’abaturage izajya imucika ubwo azaba asubiye iwabo.
Umutoni Josiane, nk’intore iri ku rugerero yahamirije intyoza.com ko uretse n’ibikorwa bari gukora bigamije iterambere n’imibereho myiza, inteko yitabiriye yamubereye ingirakamaro. Ati ” Iyi nteko y’abaturage ni ingirakamaro cyane, kuko mbonye uko abaturage bafatanije babasha kwikemurira ibibazo bidasabye kujya mu nkiko no muzindi nzego. Nshimye uburyo bakorera mu masibo ndetse mu nteko buri sibo n’icyapa kiyigaragaza ndetse n’igitabo bashyiramo ibikorwa byabo bitandukanye. Nanjye ndabakopeye kuko ibi si nabibonaga iwacu none nzabibasangiza tubishyire mubikorwa”.
Uru rubyiruko uko ari 317 baturuka mu midugudu yose y’Akarere, bahuriza ku kuvuga ko ibikorwa byiza barimo bakora ari ibyo bazasigira abaturage bakabyifashisha mu mibereho yabo ya buri munsi, bigahindira ubuzima bwabo. Gusa nabo ngo hari ibyo bigira ku baturage ari nako basaba urubyiruko rugenzi rwabo kurangwa n’ibikorwa byiza bitegura ejo heza bafasha imiryango n’igihugu gutera imbere.
Turimo ku gutegurira inkuru irambuye ku bikorwa by’izi ntore n’andi makuru yihariye ku bikorwa by’indashyikirwa by’aba basore n’inkumi baratira abandi.
Munyaneza Theogene / intyoza.com


text:
Urubyiruko rwasabwe kwimakaza ikoranabuhanga mu buvumvu
Yanditswe na Sez
Ubuyobozi bw’Urugaga Nyarwanda rw’Amakoperative (NCCR) buhamagarira urubyiruko kwinjira mu mwuga w’ubuvumvu no gukoramo impinduka zishingiye ku ikoranabuhanga kugira ngo habeho gutera abasanzwe bawukora hagamijwe kongera umusaruro.
Perezida w’Urugaga Nyarwanda rw’amakoperative (NCCR) Katabarwa Augustin, avuga ko mu rwego rw’ubuvumvu hakigaragaramo abasaza bakora mu buryo bwa gakondo nyamara hakwiye kujyamo n’urubyiruko rugakora bigendanye n’ikerekezo k’iterambere.
Agira ati: “Abari muri uwo mwuga usanga ahanini bagikoresha ibikoresho bya gakondo bikanajyana n’ubumenyi gakondo, ariko ubu mu kerekezo k’iterambere ahakenewe ni ikoranabuhanga, urubyiruko ni rwo tubonaho amahirwe ya mbere yo kuba bakwagura ibikorwa no kongera umusaruro bakurikije n’uburyo bw’ikoranabuhanga.”
Katabarwa avuga ko hakwiye gukangurira urubyiruko cyane cyane abanyuze mu mashuri kumanuka bakegera ababyeyi bari mu mwuga w’ubuvumvu bakagaragarizwa amahirwe bagiramo no kurushaho kuzamura umusaruro wabwo.
Perezida wa Federasiyo y’aborozi b’inzuki mu Rwanda Ntaganda Jean Damascene avuga ko kuba nta rubyiruko rwinjira mu mwuga w’ubuvumvu ari uko n’abakuru bawurimo usanga nta mbaraga bigeze bahabwa kuko iyo bijya gukomeza nk’uko byari byatangiye mu mwaka wa 2008-2009 urubyiruko rwari kuba ruwubarizwamo.
Avuga ko ari umwuga unasaba kuba umuntu afite amashyamba kandi urubyiruko rwinshi rukaba ntayo rugira, kwifatanya n’ababyeyi babo birashoboka mu guteza imbere uwo mwuga ariko harasabwa ubuvugizi ku nzego zibishinzwe kugira ngo ukorwe n’ingeri zose, abawusanzwemo ubagirire akamaro ari nako abashaka kuwinjiramo babonamo inyungu zibakururira kuwukora.
Umwe mu bayobozi b’inganda Nyirakamineza M. Chantal uyobora uruganda rw’ubuki rwa Rutsiro, avuga ko uwo mwuga ugikorwa mu buryo bwa gakondo kuko ukigaragaramo abasaza gusa, umusaruro mukeya, kimwe n’izindi mbogamizi zose ziboneka muri uwo mwuga w’ubuvumvu bikaba bisaba imbaraga nyinshi kugira ngo zikurweho zirimo no gukangurira abakiri bato kuwinjiramo ugakorwa mu buryo bugezweho.
Umwe mu bakora ubuvumvu waganiriye n’Imvaho Nshya Nshimiyimana Athanase ku murongo wa terefone, avuga ko ari muri uwo mwuga kuva afite imyaka 16 akawukora mu buryo bwa gakondo bwo kwegeka imizinga afatanya n’ababyeyi be ubu akaba awumazemo imyaka 32 dore ko ahamya ko amaze kuzuza imyaka hafi 48.
Agira ati: “Mvuka mu murenge wa Kabagari mu karere ka Ruhango natangiye gukora ubworozi bw’inzuki kera ubu mfite imizinga y’inzuki 15 ariko usanga nta musaruro ubonekamo kuko ibikoresho ni bya bindi. Uyu munsi inzuki ziza mu muzinga ejo ugasanga zagiye cyangwa se aho zagumye ugasanga n’uburyo bwo kwirwanaho kuko nta musaruro uhagije cyane ko nko mu muzinga umwe ukurikije n’uburyo uba watuvunnye tuwuboha usanga tuvanyemo nk’ubuki bw’ibiro nka 2.5.
Nta mubare w’abakora ubuvumvu mu Rwanda ugaragazwa cyane ko ari umwuga kugeza ubu ukorwa mu buryo bunyuranye burimo gakondo ndetse n’ubundi buryo bushya bwatangijwe bwo gukora udusanduku.


text:
Sobanukirwa igihe umuyobozi aba yemerewe gutanga cyangwa kwakira impano
Yanditswe na Tumukunde Georgine
Itegeko Ngenga n° 61/2008 ryo ku wa 10/09/2008 rigena imyitwarire y’abayobozi mu nzego za Leta rivuga ko umuyobozi abujijwe kwakira cyangwa gutanga impano n’ amaturo by’ubwoko bwose ahawe nk’umuyobozi, kereka iyo ari mu bihe biteganywa n’ Iteka rya Perezida n°54/01 ryo ku wa 19/08/2010 rishyiraho uburyo umuyobozi yakira cyangwa atanga impano n’amaturo.
Mu kiganiro n’Imvaho Nshya, Kajangana Jean Aimé Umuyobozi w’Ishami rishinzwe kugenzura imyitwarire y’abayobozi mu Rwego rw’Umuvunyi yagarutse ku bikubiye mu Iteka, avuga ko rigaragaza neza ibisobanuro byimbitse ku bivugwa muri ririya tegeko birebana n’itangwa n’iyakira ry’impano n’amaturo.
Itegeko ryagiyeho mu rwego rwo kwirinda ko abayobozi bangiza umutungo binyuze mu gutanga impano no gukumira ruswa ishobora gutangwa hishingikirijwe izo mpano.
Kajangana yagize ati: “Itegeko iyo ribuza abantu gutanga no kwakira impano; icya mbere ni ukwanga ko umuyobozi ashobora kwangiza umutungo wa Leta binyuze mu gutanga impano, icya kabiri ni uko umuntu ashobora guha umuyobozi impano arimo gutegura amayira kugira ngo igihe azaba yagiye kumusaba ikintu runaka, umuyobozi azibuke ko na we hari ikintu amugomba akaba yafata ibyemezo bitubahirije amategeko”.
Abarebwa na ririya teka (bagaragazwa mu Itegeko Ngenga) ni abayobozi b’ikirenga ari bo Perezida wa Repubulika, Perezida wa Sena, Perezida w’Umutwe w’Abadepite, Perezida w’Urukiko rw’Ikirenga na Minisitiri w’Intebe.
Rireba kandi abayobozi bakuru ari bo; abagize Guverinoma, abagize Inteko Ishinga Amategeko, Abacamanza mu Rukiko rw’Ikirenga n’abandi bashyirwaho n’Iteka rya Perezida hamwe n’abashyirwaho n’Iteka rya Minisitiri w’Intebe kugeza ku Muyobozi Mukuru n’abandi bari ku rwego rumwe na we.
Rinareba abayobozi b’inzego za Leta, aba serivisi za Leta n’ab’ibigo bya Leta, bagengwa mu mirimo yabo na sitati cyangwa bakora imirimo yo mu rwego rwa poritiki; abahagarariye abo bayobozi mu minsi mikuru, mu nama cyangwa mu biganiro batumiwemo.
Ibihe umuyobozi yemerewe kwakiramo cyangwa gutangamo impano n’amaturo
Nk’uko Iteka ribisobanura; impano cyangwa amaturo ni umutungo wimukanwa cyangwa utimukanwa cyangwa undi mutungo wose ushobora guhabwa agaciro mu mafaranga uhawe umuyobozi cyangwa umuyobozi aha undi muntu burundu ku buntu; serivisi iyo ari yo yose ubusanzwe yishyurwa, umuyobozi ashobora gukorerwa cyangwa akayikorera undi ku buntu cyangwa ku giciro gito ku giteganyijwe; kwakira cyangwa kuzimana bikozwe cyangwa bikorewe umuyobozi.
Ingingo ya 4 y’iri Teka iteganya ko umuyobozi aba yemerewe kwakira cyangwa gutanga ku buryo budasanzwe impano cyangwa amaturo mu bihe bikurikira; kurinda isura nziza y’Igihugu; kubahiriza umuco w’Igihugu cy’amahanga; kwitura impano cyangwa ituro; gukumira icyatesha agaciro urwego ruhagarariwe.
Kajangana yagize ati: “Mu bihe bisanzwe uretse Perezida wa Repubulika wemerewe gutanga impano hakurikijwe ibiteganya n’itegeko ryerekeye ingengo y’imari, mu bindi bigo cyangwa ku bandi bayobozi ho ayo mafaranga nta n’ahantu ateganywa n’iyo umuyobozi yayatanga yaba yishe itegeko kuko nta hantu ateganyijwe, ariko Perezida wa Repubulika arabyemerewe, igihe abona ari ngombwa ashobora gutanga impano”.
Yakomeje asobanura ko mu gihe umuyobozi bamuhaye impano agasanga kuyanga bishobora gutera ikibazo, arayakira igakoreshwa hakurikijwe ingingo ya 6 ya ririya teka iteganya ahashyirwa impano cyangwa amaturo byakiriwe.
Yongeyeho ati: “Hari n’igihe umuyobozi ashobora kujya mu mahanga yazagaruka akaba ari bwo bayimwoherereza atanafite umwanya wo kuyihakana […], nk’iyo ari hano mo Gihugu akenshi ashobora guhita abivuga, akababwira ko atemerewe kwakira impano mu rwego rw’akazi, akabasobanurira ko itegeko ritabimwemerera”.
Agaciro k’impano cyangwa amaturo umuyobozi ashobora kwakira cyangwa gutanga
Ku byerekeye kwakira impano cyangwa amaturo n’imikoreshereze yabyo, Perezida wa Repubulika yubahiriza ibiteganywa na ririya Teka.
Abandi bayobozi ntibemerewe, mu bihe bisanzwe, kwakira cyangwa gutanga impano cyangwa amaturo bifite agaciro karenze ibihumbi 100 by’amafaranga y’u Rwanda. Icyakora, mu bihe bivugwa mu ngingo ya 4 y’Iteka, umuyobozi ashobora kwakira impano cyangwa amaturo birengeje kariya gaciro.
Iyo umuyobozi wakira cyangwa utanga impano ari uwo mu Rwego rw’Umuvunyi kandi agaciro kakaba karenze akavuzwe haruguru, agomba kubimenyesha Biro ya Sena mu nyandiko.
Umuyobozi ni we ugereranya mu bushishozi bwe agaciro k’impano cyangwa amaturo ahawe. Iyo atanze impano iri mu zo yemerewe gutanga, amafaranga ava ku ngengo y’imari y’ikigo ayobora.
Ahashyirwa impano cyangwa amaturo byakiriwe
Umuyobozi wakiriye impano cyangwa amaturo abishyikiriza biherekejwe n’inyandiko, urwego, ikigo cyangwa serivisi ahagarariye.
Kajangana avuga ko mu gihe iyo mpano cyangwa amaturo bidashobora gukoreshwa n’urwego, ikigo cyangwa serivisi byahawe bibishyikiriza Minisiteri cyangwa urwego rufite mu nshingano ibyerekeranye n’imikoreshereze y’iyo mpano cyangwa amaturo bigakoreshwa mu nyungu rusange.
Yongeyeho ko mu gihe izo nzego na zo zidafite ubwo bushobozi, impano n’amaturo bishyikirizwa Minisiteri ifite isanduka ya Leta mu nshingano zayo, imikoreshereze yabyo igenwa n’amabwiriza ya Minisitiri ufite isanduku ya Leta mu nshingano ze.
Urwego rw’Umuvunyi rumenyeshwa mu nyandiko urwego rwashyikirijwe impano cyangwa amaturo afite agaciro karenze ibihumbi 100 by’amafaranga y’u Rwanda.
Iyo impano cyangwa amaturo ari ibikoreshwa n’umuntu ku giti ke kandi agaciro kabyo katarenze ibihumbi 100 by’amafaranga y’uRwanda umuyobozi wabihawe arabigumana. Bishobora kuba ibyambarwa cyangwa ibindi bikoresho byo ku mubiri; karuvate, amaherena, amavuta, imibavu ndetse n’imikufi. Gusa bigomba kuba bitarengeje kariya gaciro.
Iyo biri munsi y’ibihumbi 100 atari ibikoreshwa n’umuntu ku giti ke ntabigumana, icyo gihe bishyikirizwa urwego umuyobozi ahagarariye.
Ibihano bihabwa umuyobozi wakiriye cyangwa watanze impano cyangwa amaturo binyuranyije n’iri Teka
Umuyobozi utubahirije ibiteganywa n’iri Teka ahanishwa ibihano biteganyijwe mu Itegeko Ngenga n° 61/2008 ryo ku wa 10/09/2008 rigena imyitwarire y’abayobozi mu nzego za Leta.
Mu ngingo yaryo ya 9, mu gika cya 6 hagaragaramo ko umuyobozi abujijwe kwigarurira umutungo cyangwa impano igenewe urwego, ikigo cyangwa serivisi ayobora.
Ingingo ya 10 igaragaza ko umuyobozi abujijwe kwakira cyangwa gutanga impano cyangwa amaturo by’ubwoko bwose ahawe nk’umuyobozi, kereka iyo ari mu buryo buteganywa n’Iteka rya Perezida.
Abayobozi barakangurirwa gusoma ririya tegeko n’Iteka
Kajangana Jean Aimé Umuyobozi w’Ishami rishinzwe kugenzura imyitwarire y’abayobozi mu Rwego rw’Umuvunyi, arakangurira abayobozi gusoma itegeko rigena imyitwarire y’abayobozi mu nzego za Leta na ririya Teka rya Perezida kuko abenshi usanga batazi ibikubiyemo cyanecyane ibijyanye n’itangwa n’iyakira ry’impano n’amaturo.
Ati: “…nk’iyo ubiganirije abayobozi uba ubona basa nk’ababyumvise bwa mbere cyanecyane ibyo by’impano, uhita ubona bafite amatsiko nk’abantu babyumvise bwa mbere, twabakangurira rwose kubisoma”.
Asaba n’abaturage kumenya biriya bijyanye n’impano n’amaturo, bakamenya ko abayobozi batemerewe kubyakira mu rwego rw’akazi, avuga ko hari nk’umuturage ushobora gutanga impano irengeje agaciro kavuzwe haruguru, akabona ihawe urwego runaka kandi yari azi ko ayihaye umuyobozi ku giti ke, bikamubabaza akumva ari igihombo.


text:
Gicumbi: Abajyanywe gucururiza ku ishuri barahanenga, ubuyobozi buti “ni ho dufite”
Mu rwego rwo gukomeza kubahiriza amabwiriza n’ingamba zo guhangana na COVID-19, bamwe mu bacururiza mu isoko rya Gicumbi bajyanywe gukorera aka kazi ku kigo cy’Ishuri gusa bataka ko bicwa n’izuba cyangwa bakanyagirwa, naho ubuyobozi bwo bukavuga ko ari ho bafite babonye bakorera bisanzuye kugira ngo abantu birinde kwegerana.
Iri soko risanzwe rirema ku wa Gatanu no ku wa Gatandatu, Umunyamakuru w’Umuseke ukorera muri kariya karere, uyu munsi yagiye kureba uko abacururiza muri iri soko bubahiriza amabwiriza asanga abacuruza ibiribwa bimuriwe ku rwunge rw’Amashuri rwa Inyange
Aba bacuruzi biganjemo abacuruza imboga n’ibindi biribwa, bavuga ko hariya bimuriwe hadasakaye bigatuma ibicuruzwa byabo byangirika ndetse na bo ubwabo izuba rikabamena agahanga cyangwa imvura yagwa na bwo ikabangiriza.
Umwe muri bo utifuje ko atangazwa ati “Abafite Kawunga, ubugari n’amafu y’igikoma, iyo imvura ikubye bahita batangira kubyimura, n’iyo izuba rihari usanga abadafite imitaka batabaza ko imboga rwatsi zumye, inyanya n’ibindi byangirika.”
Bavuga kandi ko hariya bimuriwe ari kure y’isoko ku buryo hari abaguzi barema isoko baza bakababura ntibanamenye aho bimuriwe bigatuma bataha badahashye.
Undi na we ati “ko n’ubundi dusanzwe dusora badushyize ahantu hasakaye ntiduhore twikanga imvura cyangwa izuba.”
Bavuga kandi ko atari ubwa mbere bimuwe, bakavuga ko barambiwe guhora basiragizwa kandi aho bimuriwe hose n’ubundi bagasanga hataborohereza gukora ubucuruzi bwabo ntacyo bikanga.
Imanizabayo “Tumaze kubifata nk’akarengane, ubushize birirwaga batuzengurutsa ibice bigize isoko, abakorera hepfo mu gice cy’ soko baratwimuraga bakatujyana haruguru ahacururizwaga imyenda, ubundi batujyanye gukorera muri gare y’imodoka, none tugeze mu kigo cy’amashuri, ni kure kandi turanyagirwa.”
Aba bacuruzi batanga inama ko mu misoro bishyura babaguriramo shitingi bakayibamba aho bagiye gukorera kugira ngo badakomeza kwicwa n’izuba cyangwa ngo banyagirwe.
Umuyobozi w’Akarere wungirije ushinzwe Iterambere ry’Ubukungu, Nteziryayo Anastase avuga ko ibyo bari gukorera bariya bacuruzi ari ukurengera ubuzima bwabo n’ubw’ababo kuko babonaga iyo bose baguma mu isoko bari kuba begeranye ku buryo bishobora gushyira ubuzima bwabo mu kaga.
Ati “Si ukubabangamira kuko ni ukubarinda, ikibazo cy’uko banyagirwa nibihagangane ni hariya dufite, aho kurwara nibirangira bazagaruka mu isoko.”
Amabwiriza akubiye mu myanzuro y’Inama y’Abaminisitiri yateranye tariki 30 Mata, yagaragaje serivisi zemerewe gukora zirimo amasoko ariko abayacururizamo ntibarenge 50% by’abasanzwe.
Evence NGIRABATWARE
UMUSEKE.RW/GICUMBI


text:
EPISODE 16: Umubyeyi wa Superstar ararwaye kandi ntarabona ibihumbi 300 yo kumufunguza
Ukeneye kwamamaza! Gusobanuza! Gutanga amakuru? Hamagara 0788772818
Umwanditsi: NIYONZIMA Eric – A rubay writer
Kuba Superstar yari abonye uwo mugabo ntabwo byari bimuhangayikishije nk’ikintu cyari kibaye iwabo mu cyaro gituma ahamagarirwa gutaha igitaraganya. Yahise yihuza, ni uko amera nk’ufite akazi kenshi ahita yongera yinjira imbere ahari ibicuruzwa aribeta arongera ahamagara Kamana agize amahirwe Kamana ahita amwitaba ni uko Kamana aravuga:
Kamana – “Bite Gad we? Bimeze gute?”
Superstar – “Kama, mbabarira umbwire icyabaye, cyangwa mpa mushiki wanjye ngire icyo mubwira.”
Ubwo kamana yahise ashyikiriza Nadine telephone ni uko atangira kuvugana na musaza we:
Nadine – “Muvandi bite ko utagikoma? Turagukumbuye turanaguhangayikiye.”
Superstar yumvise ijwi rya mushiki we yumva amarangamutima arazamutse yumva na we urukumbuzi ruramusaze ahita amubwira ati:
“Nadi nanjye ndabakumbuye kandi mbatekereza buri kanya aho mba ndi hose! None se mubayeho mute bana ba Mama?”
Nadine –“Twe ntutugireho ikibazo, ahubwo wowe ibihe bikumereye gute? Ese Data wacu yakwakiriye neza?”
Superstar – “Ni birebire muvandimwe, gusa ninza tuzayavuga kahave, gusa meze neza nta kibazo kandi hari icyizere cy’uko intego yanzanye izatungana. Ahubwo se muri kwiga bikagenda? None se amafaranga ntarabashirana? Muracyanywa igikoma se Nadi? Mbwira muri make aho byifashe gute? Ese wasuye Papa, we abayeho ate? Ujya umugemurira se?”
Nadine –“Muvandi tugerageza kwiniga kugira ngo amafaranga atazadushirana gusa tumaze kubimenyera twese tuzi ubuzima turi kubamo. Kuri Polisi se ntubizi ko abantu bahafungiye babagaburira? Gusa Papa yarananutse cyane biteye ubwoba njyewe n’iyo mubonye ndarira.”
Superstar yabanje kumara akanya atavuga ari kwishyira mu mwanya se arimo yumva amarira amubunze mu maso niko guhita abwira mushiki we ati:
“Nadine mwene Mama, ukwiye kumenya ubwenge, kwanza jya ku ruhande nkubwire…. Uwo Kamana aba ashaka kudufatirana n’ibibazo ngo adupyinagaze, nta nshuti imurimo gusa ntukabyemere. Mubeho nabi ariko mubeho ngiye kukoherereza ibihumbi 5 mugure ifu y’igikoma n’isukari mubivange gusa ifu ibe nyinshi niyo isukari itakumvikanamo. Nanjye ndaza vuba kandi nje gufunguza Papa.”
Nadine – “Ndabyumva muvandimwe!”
Superstar –“None se ni igiki cyabaye gituma Kamana ampuruza?”
Nadine –“Papa yari yarwaye Malaria nyine…nyine ararembye! Kamana niko avuye ku Murenge atubwira, gusa nanjye sindagerayo.”
Superstar –“Niba ari Kamana wabivuze bishobora no kuba ari amakabyankuru agamije inyungu ze, gusa niba koko Papa arwaye Polisi iramuvuza ntibiguhangayikishe kuko ari inshingano zayo. Gusa reka nkongere andi ibihumbi 3 uze kugurira Data imbuto uzimushyire najya kwa muganga. Ubwo amafaranga ngiye guhita nyoherereza Suzana uze kugenda aguhe ibihumbi 9. Mukomere bavandimwe kandi ndabakunda cyane.”
Nadine –“Urakoze muvandimwe natwe turagukunda kandi amahirwe masaa!”
Superstar –“Mujye munsengera nanjye ndajya mbasengera kandi mube abanyamurava munatsinde mu ishuri. Duheshe ishema umuryango wacu.”
Nadine –“Nzajya mpora mbizirikana.”
Ubwo bamaze kuvugana Superstar yihanagura amarira ahita yihuta cyane anyura imbere ya boss we na wa mugabo atabavugishije abanza ajya kohereza amafaranga nuko arangije arategereza Suzana amubwira ko ayahaye Nadine. Yahise agaruka nuko yegera ba bagabo yaciye bugufi ahita avuga ati:
“Mumbabarire nshobora kuba mbanyuzeho mu kanya gashize sinagaragaza ikinyabupfura, gusa mbahaye guca bugufi kwanjye. Narimfite akabazo kihutirwa narimbanje gukemura.”
Mugenzi –“Oya nta kibazo musore. Ahubwo se wakwegera hino tukaganira nk’abagabo!”
Yahise yegera hafi nuko wa mugabo aba asabye Superstar gusobanura byose kuko yari yarangije guha boss wa Superstar amakuru yose yerekeye kuri Superstar gusa ashimangira ko atari umusore wo kwizerwa. Ubwo Superstar yirinze guhubuka ni uko boss we aba aravuze:
Mugenzi –“None se musore, wenda ntituramarana igihe gusa bishoboka gute ukuntu waba uri gukora hano nk’umuntu uciriritse kandi ufite company iriho kandi ikora?”
Superstar –“Nyakubahwa rwose nanababajwe n’ukuntu uyu ari umukiliya wanjye. Nakoze uko nshoboye ngo anyizere ariko kugeza n’ubu akaba akimbona nk’umubeshyi. Gusa nta kibazo kuko akazi nkora kemera ko mpura na byo kenshi, gusa ntibimbuza kubaha abakiliya banjye. Nyakubahwa ku kibazo wari umbajije, ni kimwe nk’uko intare idashobora kubaho ihiga isha gusa, ahubwo iba inyuzamo igahiga n’impara, imparage ndetse rimwe na rimwe igahiga agasumbashyamba cyangwa inzovu, byose ikabikorera umuryango wayo ndetse no kwaguka kwayo.”
Mugenzi –“Hmm… ubwo se ushatse kumvikanisha iki?”
Superstar –“Icyo mvuga ni uko umugabo adakwiye kubeshwaho n’ahantu hamwe hava inyungu, ahubwo akwiye kuba umuntu ushaka izindi nzira zose zimuzanira amafaranga atitaye kuba ziyubashye cyangwa zigayitse. Kuri ubu usanga umugabo afite aho akura amafaranga hamwe kandi ayo mafaranga akaba ariyo akekamo ko hazavamo gutunga umuryango, kugura imodoka ndetse no gutera imbere mu bukungu. Ngirango murumva neza impamvu usanga umwarimu yigishije imyaka 30 gusa ataraniyubakira inzu, mu gihe umwarimu ufite ibicuruzwa ndetse n’umugore we akinjiza, aba intangarugero mu gutera imbere.”
Mugenzi yatangiye gutekereza ukuntu ibyo akora ari byo bivaho byose, yumva amagambo ya Superstar amukoze ahantu.
Superstar –“Rwose banyakubahwa, sinjya nsuzugura akazi kose kampa amafaranga atandukanye n’ibyo nkora kuko niko kamfasha gukemura utubazo duto duto mpura natwo. Ntabwo nazigera nteza imbere business yanjye, mu gihe nyisoroma kugeza no ku rubuto rwa nyuma, ahubwo nkora uko nshoboye nkayireka igakura mu mutuzo ikagira amashami nanjye nkabanza nkabaho mu bundi buryo ariko nzi ko icyo nubatse gikurana isheja n’ishema. Hano murumva neza impamvu umuntu ukora ibintu byinshi bitandukanye ari we uba umukire wo gufata ijambo mu bantu. Rero muri make niyo kwaba ari ugukora mu bwiherero ntabwo nasuzugura uwo murimo mu gihe utabangamira akazi kanjye. Murakoze!”
Wa mugabo –“Rwose uyu musore ni umuhanga, sinzi impamvu ahora andi intambwe imbere mu byo avuga.”
Umugore we –“Ariko njyewe nibaza impamvu uhora ushaka guhangana n’uyu musore nkayibura kandi atarakwereka ko yaba ari inkundamugayo mu kazi mwahanye?”
Superstar –“Oya nta kibazo madamu! Umugabo wawe ntasanzwe kuko ni umuhanga, abaye atari umunyamakenga ntabwo yazigera abona umuntu wo kwizerwa bakorana. Rero njyewe yaranantangaje kandi nkunda gukorana na we.”
Mugenzi –“Rwose nanjye nishimiye gukorana nawe, kandi nkunze ukuntu waciye bugufi ukaza kuba umukozi kandi wari boss iwawe, ndabona ubukire mu hazaza hawe…. Nako niko biri nuko mba nzanamo ak’ubukoresha! Gusa ndacyafite urujijo, nanjye nacanzwe na byinshi umbabarire.”
Superstar –“Nta kibazo mumbaze”
Mugenzi –“Ko watanzemo irangamuntu yawe ingwate, wari kumpa iyihe ko nari kuyikenera dusinyana amasezerano?”
Superstar yatekereje ukuntu yari kuza gutanga ikindi cyangombwa gusa arigarura ataba nka rwa rusiga rw’urwara rurerure rwimennye inda. Yahise ababwira ati:
“Byari bigoranye ngo ntume uyu mugabo anyizera kandi sinjya nemera kubura umukiliya kuko mufata nk’umwami. Nyakubahwa nari kuza kukubwira ukuri kuko kwari guhamirizwa n’inzira zinoze mporana.”
Wa mugabo –“Ariko nanjye Mugenzi aranyibukije, kuki ubundi atanyeretse icyangombwa cy’uko business yanditse akampa irangamuntu kandi aribyo byari kwishyira mu byago kurusha. Natwereke icyo cyangombwa mpite nanamuha irangamuntu ye, maze nshire amanga yose.”
Mugenzi –“Yego nabikore kuko iyo rangamuntu ndaza kuyikenera akwiye kuba ayifite kugira ngo dusinyane amasezerano.”
Ibaze: Ese Superstar uyu mutego arawuvamo ate? Ese ntibyaba bigiye gutuma atakarizwa icyizere? Ibihumbi 300 se azabibona mu minsi 30?
NTUGACIKWE NA EPISODE 17
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
SOMA INDI NKURU IRYOSHYE YITWA “LOVE CRIME”… sura urubuga www.rubay.rw
UMUSEKE.RW


text:
EPISODE 18: Ibi noneho Superstar arabyikuramo ate? Ashidutse yaraye ahantu atazi
Umwanditsi: NIYONZIMA Eric – A rubay writer
Ubwo Mugenzi akibona Liliane yinjira atarwiyambitse, yahise asaba Superstar ko yabihanganira akabaha akanya gato ni uko Superstar aba agiye hanze atangira kwitegereza urujya n’uruza rw’abantu bari gutaha ku mugoroba gusa ibitekerezo by’ukuntu uramutse uhawe igiceri cy’icumi na buri muntu wari uri kunyura mu maso ye, nticyamuvaga mu mutwe.
“Ariko ubu koko nabigenza nte? Nabikora nte se? Nababwiriza se bakayampaaa, nabakora mu mifuka se nkayabibaaa, oya ntibishoboka! Mbigenze nte ngo nkorane n’aba bantu bose koko? Ni iki nakora ku buryo buri muntu wese yumva ko agomba kukiyoboka, abaye yarize cyangwa atarize, umukene cyangwa umukire, umwana cyangwa ushaje, mbese ingeri zose. Icyo ni iki mu by’ukuri?” Ibyo nibyo byari ibitekerezo Superstar yatekerezaga uko yitegerezaga abo bantu.
Yarebaga ukuntu igihe kiri kumucika, ukuntu abona ibintu byose arimo apanga bishobora gutungana nyuma cyane y’igihe yari asigaje ngo afunguze se, akumva biramucanze abuze icyo akora. Rimwe na rimwe yarihereraga akarira mu buryo butaziguye gusa akihagararaho nk’umugabo kuko yiyizeraga kandi akishimira kutamanika amaboko. Yibutse amagambo yasomye mu gitabo cyitwa Think and Grow Rich cyanditswe na Napoleon Hill agira ati:
“Iyo ubukire buje ntabwo usobanukirwa n’uko bigenze!”
Mu kanya nk’ako guhumbya wibona wakize kandi n’umunyarwanda yabivuze neza ati:
“Gukira biza nko gupfa!”
Kuko urupfu rwaza igihe cyose utateganyaga, ni nako gukira bimera. Mu gihe ufite igitekerezo cyo tangiriro ry’ibitangaza byose bikubaho mu gukira, ntabwo uba ukwiye gucika intege cyangwa ngo urekere kugerageza amahirwe yose ubona. Burya igitekerezo cyiza kandi kizima kiva mu igerageza ry’ibihumbi n’ibihumbi by’ibitekerezo wakekaga ko ntacyo bimaze.
Superstar yari afite icyizere cy’uko ibyo agerageza byose n’ibyo yizera, umunsi umwe bizamubyarira ubukire kandi bikamutungura nka kibona umwe, nubwo atari azi niba ibyo bizaba mbere y’iminsi 24 yari asigaje ngo afunguze se. Yakomezaga kwibaza ati:
“Ese ubundi byaba bimaze iki kubona ubuzima bwiya nyuma, ariko umubyeyi wanjye agahera muri gereza?”
Tugaruke kuri Liliane na Mugenzi aho basigaye mu nzu,
Liliane – “Niriwe ku cyizere cy’umunsi wose wari wampaye ariko sinigeze nkubona, naho nziye kukureba umbwira kugutegereza isaha nayo ivamo abiri. Kuki ariko wankoreye ibi?”
Ubwo Mugenzi yahise amwegera amufata ku ntungu aramubwira,
“Ni ukuri ihangane Lili nanjye byantunguraga kandi zari gahunda z’akazi zari zimpugije. Kandi na mukanya hari ibyo naganiraga n’uriya musore wanzaniye mbere yo gusinyana amasezerano. Rwose ihangane basi.”
Liliane –“Mugenzi wandakaje uranambabaza rwose ndumva nakurakariye!”
Mugenzi –“Yoooo! Kuki wababara se?”
Ubwo Superstar aho yari ahagaze yatunguwe n’ubutumwa bugufi yahise yakira buvuye kwa Mugenzi bumubwira ko yaba atashye bakazabivugana neza ku munsi ukurikiyeho. Yahise yitahira nuko ageze mu rugo abona harafunze yibuka ko yasize atatse Liliane urufunguzo. Yicaye imbere y’urugi akubitwa n’imbeho y’uwo mumugoroba kuko n’ikoti rye ni Liliane wari urifite. Yakomeje kurambika inda ku muyaga, birinda bigera mu masaha ya saa yine y’ijoro nta muntu uraza. Abe Jovin, abe na Liliane nta n’umwe wari wanahamagaye Superstar byibuze ngo amubwire ko atinda. Superstar yahise atangira guhamagara Liliane ariko igacamo ntayifate.
Superstar imbeho yaramukubise intoki ziba ibinya, inda irabyimba ku buryo yabuze uko abigenza ahita afata inzira ava mu rugo agenda atembera ageze ahantu abona akabyiniro aho hafi, ahita yerekerayo wenda ngo ajye gutara ubushyuhe nashaka abyine ibimucamo imbavu.
Tugaruke kuri Mugenzi ari kuganira n’umugore we:
Umugore –“Ariko Muganji mwiza, ko utasinze wenda ngo ube watinze mu kabari ni iki mu by’ukuri gitumye utaha aya masaha ya saa tanu y’ijoro?”
Mugenzi –“Wa mugore we noneho usigaye umbaza n’impamvu ntashye ntinze mu rugo rwanjye? Ibi ni iki koko mwuzukuru wa Gihanga! Yeh?”
Umugore –“Ahaaaa nibarizaga, rwose mumbabarire! None se mukundwa, akazi kagenze neza uyu munsi?”
Mugenzi –“Ugira ngo kari gasanzwe se. Ahubwo se Cherie, buriya dukeneye ubundi buryo tubonamo amafaranga kurusha ubusanzwe?”
Umugore –“Hm, none urumva ayo mahirwe arinde utayasamira hejuru? Hari ukuntu byakorwa se waba watekerejeho?”
Mugenzi –“Hari umuntu ndi gutekereza wadufasha kuzahura ubukungu bwacu kandi niteguye gukora igishoboka cyose gusa tukaba abacuruzi bafite isoko rinini mu Mujyi wose ku byo ducuruza.”
Umugore –“Ibyo nta kibazo, erega buriya niyo washora ibihumbi 300 utegura icyo kintu kikuri mu bitekerezo, ariko ukunguka inshuro ebyiri kuzamura, nta cyo byaba bitwaye. Mugabo wanjye ndagushyigikiye!”
Ubwo babyemeranyijeho, Mugenzi yitegura kuzishyura Superstar amafanga azamuca gusa na we akabona yigarurira abaguzi b’ibyo acuruza mu gace kose. Yahise atangira gutekereza ukuntu umunsi wagenze, atekereza ibya Liliane, nuko ashiduka yasinziriye.
Superstar we yari yasesekaye mu kabyiniro, nuko atangira kubyina mu buryo bwo gushaka ubushyuhe, hashize akanya umuziki umuganisha iy’umuvinyo, aba agiye gusomaho nawe yumva biranurira yibuka ko atari anagaherutse, nuko abwira uwo mukobwa ati:
“Urakoze cyane rwose sinari mperutse akantu nk’aka!”
Bahise bagwatirana bizira imbereka, bahuza imibiri rubura gica, begerana cyane bibuza guhumeka, nuko Superstar akurayo n’andi agurira uwo munyarwandakazi kuyamara. Byari ibihe byiza by’umunezero, umusore wacu atangira kumva paradizo yo kuba mu murwa yumva yakubise umunwa mu isosi kuba yaraje i Kigali.
Ijoro ryabaye rito nuko mu kazi batangira kubona bibaye amasaha ya saa tatu za mu gitondo atari yaza birabacanga. Mugenzi byatangiye kumurakaza ukuntu ashobora kuba yenda gukorana n’umusore utagira gahunda. Hashize akanya Liliane aba arahingutse aza yihuta cyane abaza Mugenzi.
Liliane –“ESE Gad ntabwo aragera mu kazi, ko nta makuru ye numvise ijoro ryose ryashize?”
Mugenzi –“Ahubwo nakayakubajije, kuko mperukana na we ejo rwose!”
Liliane yatangiye kwibaza ahantu hera hakanirabura Superstar yaba ari biramucanga cyane ko yari yamuhamagaye inshuro nyinshi mu ijoro ryashize ntayifata telefoni, naho bukereye noneho numero ye ntiyacagamo. Liliane yaratekereje ati,
“Apu! Na we ni mukuru ubwo afite ibyo ahugiyemo yashatse kugira amabanga. Ndaza kubona agarutse buriya!”
Tugaruke ku rundi ruhande ahagana mu masaha ya saa yine y’amanywa hari umusore wibambuye:
Superstar –“Aaaaa! Yayaya, ariko ni ibiki byambayeho ko numva navunaguritse imbavu zose?”
Mu kwikora mu maso yahise yumva ababara kumbe ni ibikomere byari byuzuyemo. Yarebye ku maboko ye akora no ku mugongo yumva ni imibyibyimba y’inkoni yumva biramucanze. Akiri aho yahise abona umukobwa atazi uje azanye ikirahuri cy’amazi, yumva biramuyobeye. Yahise amubaza;
Superstar –“Niko muko urinde? Hano nihe se?”
Umukobwa –“Uri iwanjye. Ninjye wagukuye mu menyo y’intare!”
Yitegereje uwo mukobwa abona yambaye ijipo itari ndende cyane kuko yari iri hejuru y’amavi, hejuru ho yari yambaye isutiye gusa, muri make ntiyari yikwije. Yakomeje kwitegereza neza muri iyo nzu aryamyemo, yarebye ku gikuta ahabona tarrif y’ibiciro ahita yibwira ati,
“Naraye mu nzu y’indaya, Superstar dore wabaye imbwa rubebe mu ijoro rimwe gusa”.
Ibaze: Superstar iyi nshuro arakizwa n’iki? Ese namenya ibyamubayeho arabyakira ate?
NTUGACIKWE NA EPISODE 19
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
SOMA INDI NKURU IRYOSHYE YITWA “LOVE CRIME”… sura urubuga www.rubay.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Kamonyi: Prof. Dusingizemungu asanga ababyeyi bakwiye gufashwa kwigisha abana amateka kuri Jenoside
Perezida w’umuryango uharanira inyungu z’Abarokotse Jenoside yakorewe Abatutsi-Ibuka ku rwego rw’Igihugu, Prof Dusingizemungu Jean Pierre asaba ababyeyi kuganiriza abana babo batabahisha amateka kuri Jenoside, bakabikora batayagoreka, babafasha gusubiza ibibazo byose bafite.
Prof Dusingizemungu, ibi yabigarutseho kuri uyu wa 26 Mata 2019 mu butumwa yahaye abitabiriye umuhango wo kwibuka ku nshuro ya 25 Jenoside yakorewe Abatutsi by’umwihariko kwibuka abasaga ibihumbi 50 biciwe ku Mugina ( icyahoze ari Komine Mugina ubu ni Umurenge wa Mugina).
Yagize ati” Ababyeyi bagomba gufashwa, bakeneye gufashwa bagakangurirwa kuvuga amateka, abenshi nta nayo bavuga ariko hari n’abayavuga bakagoreka bakazanamo n’iby’ingengabitekerezo n’ibindi, ababyeyi rero bagomba gukurikiranwa buri gihe buri gihe, kandi na hariya duhurira mu midugudu no mu bikorwa bindi duhuriramo mu masibo n’ahandi aho niho ababyeyi bagomba gufashirizwa”.
Prof Dusungizemungu akomeza ati” Kandi noneho hagashyirwaho n’uburyo bwo kujya abantu bagenzura niba abo babyeyi koko ayo mateka bayakomeza, mu biganiro bagirana n’abana, ariko kandi hari n’ikindi kibazo cy’uko ababyeyi benshi batabona n’umwanya uhagije wo kuganira n’abana, tukaba dukangurira ababyeyi ngo bongere umwanya wo kuganira n’abana, basubize ibibazo bababaza kuko hari n’abarimu bananirwa kugira ingingo bakomozaho bakabwira abana bati muzajye kubaza ababyeyi banyu”.
Akomeza kandi avuga ko hari bamwe mu babyeyi bakwepa kuganiriza no kwigisha abana babo ku mateka y’u Rwanda kuri Jenoside bitewe no kutagira ubumenyi ndetse no kubura imfashanyigisho.
Asaba Komisiyo y’Ubumwe n’ubwiyunge ko ifatanije n’abahanga bashaka uko bakora incamake y’igitabo avuga ko cyasohotse muri 2016 kivuga ku mateka y’u Rwanda n’aya Jenoside, bikagezwa kubabyeyi bose bakanasobanurirwa uko bajya bayiganiriza abana. Asaba kandi abafite ubushobozi kurusha abandi guhugura abatabufite hagamijwe gushyikiriza aya mateka abana bose b’u Rwanda ari amwe.
Prof Dusingizemungu ahamya ko mu gushaka gukurikirana no kumenya umusaruro uva mu nyigisho zitangwa n’ababyeyi ku bana hakwiye kubaho uburyo abana babazwa icyo bahabwa n’ababyeyi, bityo bigafasha kumenya neza niba bahabwa ibibagirira akamaro. Niba badahabwa ibikocamye nk’uko abivuga cyangwa se hatarimo ingengabitekerezo, niba se byuzuye bityo abantu ngo bahereye kuri ibyo bakamenya ahakwiye gushyirwamo imbaraga kurushaho.
Munyaneza Theogene / intyoza.com


text:
Ibicuro, gucana umuriro ugahutera, inkono ibize nabi, kubabara umugongo,... Ibimenyetso bifatwa nk’imbuzi
Hari abantu bavuga ko bagize ibicuro, cyangwa bakabona ibindi bimenyetso kandi bakemeza ko ibyo ibicuro byabo cyangwa ibimenyetso byasobanuraga babibonye, cyangwa biteguye kubibona vuba.
Muganga Rutangarwamaboko, impuguke mu by’imitekerereze ya muntu (pyschologie), akaba anakora umwuga w’ubuvuzi bushingiye ku muco, asobanura icyo ibicuro bivuze kuri we.
Yagize ati, “Ubundi mu Kinyarwanda igicuro, ni nk’icyo bita ‘nduruma’ umuntu akavuga ati byari byandurumye(nari nabyiyumvisemo),igicuro kandi gifatwa cy’icyo mu Gifaransa bita ‘sixieme sens’, ni ukuvuga ko umuntu abona ikintu, cyangwa akacyumva bigahurirana neza neza n’ibyo yahoze yiyumvamo”
Iyo nduruma Muganga Rutangarwamaboko agereranya n’igicuro, ngo hari ubwo igararagarira mu mubiri w’umuntu, akaba yavuga ati “Maranye iminsi umugongo undya, ngomba kuba nzumva inkuru mbi vuba aha”, koko mu minsi mike akumva uwe wapfuye.
Hari kandi na nduruma zigaragarira mu bintu bitandukanye, nk’igihe umuntu yabaga atetse akabona inkono irabira nabi. Hari Abanyarwanda bakuze bazi kumenya niba inkono ibize neza cyangwa nabi, kandi bakaba bazi ko bisobanuye ikintu kibi cyane cyane gupfusha.
N’iyo umuntu yabaga acanye umuriro ugahutera, hari abahita bamenya ko bazagira abashyitsi kandi iyo nduruma ikaba yanabafasha kumenya abo bashyitsi abo ari bo, n’aho bazaturuka.
Gusa ngo akenshi nduruma ijyana n’ikintu kibi, kuko Abanyarwanda bayifataga nk’imbuzi ibasaba kwitegura ikintu kibi runaka kigiye kubabaho.
Ibyo byose rero Muganga Rutangarwamaboko abigereranya n’ibicuro bifata umuntu ku bice bitandukanye by’umubiri we, kuko ngo igicuro kigira igisobanuro gitandukanye bitewe n’aho cyafashe.
Avuga ko niba igicuro cyafashe ku jisho ry’iburyo munsi, ubwo biba bivuze ko uwo muntu azarira muri iyo minsi. Igicuro gifashe ku jisho iryo ari ryo ryose ariko hejuru, umuntu aba azabona ikintu cyiza, cyangwa umuntu akunda adaheruka.
Igicuro gifashe mu mbavu cyangwa mu mugongo, icyo gihe uwo muntu aba azahoberana n’umuntu adaheruka. Igicuro gifashe mu kiganza, akenshi ngo bisobanura gusuhuzanya, ariko gifashe mu kiganza cy’ibumoso , uba uzatakaza, mu gihe gifashe mu kiganza cy’iburyo, umuntu aba azakira ikintu cyiza.
Igicuro gifashe ku munwa wo hejuru icyo gihe umuntu aba azarya ikintu akunda ataherukaga. Iyo igicuro gifashe ku kuboko bijyana n’ibyo Abanyarwanda bita gusitara neza cyangwa nabi. Ibyo ngo biterwa n’ukuguru umuntu agendera, iyo umuntu asitaye ukuguru agendera, biba bivuze ko nta shya n’ihirwe abona mu rugendo agiyemo, iyo asitaye uko atagendera aba asitaye neza, ibyo rero bijyana n’ibicuro bifata ku maboko kuko ajyana n’amaguru.
Ibitekerezo ( 4 )
Mudusobanurire iyo igicuro gifashe umuntu ku jisho si hejuru cg hasi ahegereye izuru biba bizagenda gute?
Muzadusobanurire igicuro cyo kukibuno,mukirenge,no mwijosi.
Uganda 2rabakurikira 5/5.
mutubwire igicuro cyo mumutwe
Muzatubwire nko kubona inyamanza iwawe munzu cg no guhura nimbeba uri kugenda igakomeza cg igasubirayo